text:
φυσιολογικές συνθήκες η σχέση αυτή (Okun’ s law) είναι σημαντικά διαφορετική απ’ ότι στην ελληνική περίπτωση: συνήθως, δηλαδή, μία μεταβολή της ανεργίας κατά 1% αντιστοιχεί σε αντίστροφη μεταβολή του ΑΕΠ κατά 2%.
 Αναρτήθηκε από ΜΑΚΡΑΚΗΣ ΓΕΩΡΓΙΟΣ στις 8:17 μ.μ. Δεν υπάρχουν σχόλια: Σύνδεσμοι σε αυτήν την ανάρτηση
 Τα δέκα συνταγματικά δικαιώματα των Ελλήνων που παραβιάζονται
 Με αφορμή τη συνεχιζόμενη οικονομική κρίση που διέρχεται η Ελλάδα, δέκα συνταγματικά δικαιώματα των πολιτών «βρίσκονται σε υποχώρηση», αναφέρει σε ανακοίνωσή της η «Εταιρεία Ελλήνων Δικαστικών Λειτουργών για τη Δημοκρατία και τις Ελευθερίες».
 Αναρτήθηκε από ΜΑΚΡΑΚΗΣ ΓΕΩΡΓΙΟΣ στις 7:19 μ.μ. Δεν υπάρχουν σχόλια: Σύνδεσμοι σε αυτήν την ανάρτηση
 Επιστάτες κοινωφελούς εργασίας αντί σχολικούς φύλακες!!!!
 Προσλήψεις επιστατών στα σχολεία
 Είδηση προέκυψε από το έγγραφο που διαβίβασε στη Βουλή ο Κωνσταντίνος Αρβανιτόπουλος.
 Σύμφωνα με τον υπουργό Παιδείας, θα προσληφθούν 1.050 επιστάτες στο πλαίσιο πράξεων του υπουργείου Παιδείας «Προώθηση της απασχόλησης μέσω των προγραμμάτων κοινωφελούς χαρακτήρα» από το Επιχειρησιακό Πρόγραμμα «Εκπαίδευση και Δια Βίου Μάθηση».
 Αναρτήθηκε από ΜΑΚΡΑΚΗΣ ΓΕΩΡΓΙΟΣ στις 6:21 μ.μ. 1 σχόλιο: Σύνδεσμοι σε αυτήν την ανάρτηση
 Ρεκόρ ανεργίας μέχρι το... 2017
 Τη μακροπρόθεσμη φύση του προβλήματος της ανεργίας στην Ισπανία και την Ελλάδα, όπου η ανεργία αναμένεται να παραμείνει πάνω από 25%, ακόμη και μέχρι το 2017, επιβεβαιώνει έκθεση της Ernst & Young Eurozone Forecast (EEF) Winter 2013.
 Αναρτήθηκε από ΜΑΚΡΑΚΗΣ ΓΕΩΡΓΙΟΣ στις 6:17 μ.μ. Δεν υπάρχουν σχόλια: Σύνδεσμοι σε αυτήν την ανάρτηση
 Ανεργία ή κουκλοθέατρο
 Συχνά πυκνά διαβάζουμε ιστορίες ανθρώπων που παρά τις δύσκολες συνθήκες που διανύουμε, σε μια κοινωνία που μαστίζετε από ανεργία κυρίως μεταξύ των νέων, εκείνοι καταφέρνουν όχι μονό να επιβιώσουν αλλά να πετύχουν και να γίνουν παράδειγμα για τους γύρω τους! Σε αυτή την κατηγορία υπάγεται και ο άνθρωπος του όποιου την ιστορία θέλω να σας διηγηθώ! Ένας άνθρωπος που έχει καταφέρει να εμπνεύσει μικρούς και μεγάλους κάνοντας το πιο απλό πράγμα, ακολουθώντας το όνειρο του! Θα ήθελα να σας συστήσω τον Γιώργο! Ο Γιώργος είναι πλέον μόνιμος κάτοικος Ηρακλείου Κρήτης.
 Αναρτήθηκε από ΜΑΚΡΑΚΗΣ ΓΕΩΡΓΙΟΣ στις 6:03 μ.μ. Δεν υπάρχουν σχόλια: Σύνδεσμοι σε αυτήν την ανάρτηση
 Με Υπεύθυνη Δήλωση οι άνεργοι του 2013 στο Κοινωνικό Τιμολόγιο της ΔΕΗ
 Με Υπεύθυνη Δήλωση και με αντίστοιχη εξέταση από τις Ειδικές Επιτροπές των Δήμων θα δοθεί η δυνατότητα σε όλους όσοι είναι άνεργοι το 2013, να ενταχθούν στο Κοινωνικό Οικιακό Τιμολόγιο (Κ.Ο.Τ.) της ΔΕΗ, όπως ανακοίνωσε ο Κυβερνητικός Εκπρόσωπος, Σίμος Κεδίκογλου, μιλώντας στο «πρωινό ant1».
 Αναρτήθηκε από ΜΑΚΡΑΚΗΣ ΓΕΩΡΓΙΟΣ στις 4:29 μ.μ. Δεν υπάρχουν σχόλια: Σύνδεσμοι σε αυτήν την ανάρτηση
 Έκλεισε το "δεύτερο κύμα διαθεσιμότητας" - Σε "διαθεσιμότητα" 9.700 ιατροί του ΕΟΠΥΥ!
 9.700 ιατροί του ΕΟΠΥΥ υπερκάλυψαν το "δεύτερο κύμα διαθεσιμότητας"
 Ολοκληρώθηκε η συνεδρίαση του Κυβερνητικού Συμβουλίου Διοικητικής Μεταρρύθμισης,
 το οποίο ενέκρινε το σχέδιο του Υπουργού Υγείας, Άδωνι Γεωργιάδη, για την αναδιάρθρωση
 του Εθνικού Οργανισμού Παροχής Υπηρεσιών Υγείας (ΕΟΠΥΥ), πράγμα που σημαίνει πως,
 9.700 ιατροί - 8.500 εργαζόμενοι στον ΕΟΠΥΥ και 1.200 σε Περιφερειακά Νοσοκομεία -
 μπαίνουν στο "δεύτερο κύμα διαθεσιμότητας", αφού ο ΕΟΠΥΥ, από πάροχος υπηρεσιών
 Υγείας - σύμφωνα με το σχέδιο - μετατρέπεται σε "αγοραστή" υπηρεσιών ακόμη και από
 φορείς Υγείας


text:
του ιδιωτικού τομέα.
 Αναρτήθηκε από ΜΑΚΡΑΚΗΣ ΓΕΩΡΓΙΟΣ στις 4:28 μ.μ. Δεν υπάρχουν σχόλια: Σύνδεσμοι σε αυτήν την ανάρτηση
 Η πρόβλεψη του Βρούτση για την ανεργία
 Την πρόβλεψη ότι η μείωση της ανεργίας θα ξεκινήσει από το τέλος του 2014, έκανε ο υπουργός Εργασίας, Γιάννης Βρούτσης, η οποία θα έρθει ως αποτέλεσμα των διαρθρωτικών αλλαγών και της αύξησης της ευελιξίας στην αγορά εργασίας, της μείωσης του μη μισθολογικού κόστους και της καταπολέμησης της αδήλωτης εργασίας.
 Αναρτήθηκε από ΜΑΚΡΑΚΗΣ ΓΕΩΡΓΙΟΣ στις 4:24 μ.μ. Δεν υπάρχουν σχόλια: Σύνδεσμοι σε αυτήν την ανάρτηση
 Έπιασε ταβάνι η ανεργία σε Ήπειρο και Δυτ. Μακεδονία
 Σταθερά κοντά στο 30% από τις αρχές του 2013
 Το φράγμα του 30% ξεπέρασε ξανά η ανεργία σε Ήπειρο και Δυτική Μακεδονία σύμφωνα με τα στοιχεία που έδωσε στη δημοσιότητα ο ΟΑΕΔ για τον μήνα Σεπτέμβριο και που φέρουν τις δύο Περιφέρειες στην δεύτερη θέση πίσω από την Κεντρική Μακεδονία και Θράκη που έχουν ποσοστό ανεργίας 30,4%.
 Αναρτήθηκε από ΜΑΚΡΑΚΗΣ ΓΕΩΡΓΙΟΣ στις 4:23 μ.μ. Δεν υπάρχουν σχόλια: Σύνδεσμοι σε αυτήν την ανάρτηση
 Παράσταση διαμαρτυρίας πραγματοποιήθηκε σήμερα το πρωί, Τετάρτη 11 Δεκεμβρίου 2013, στο Υπουργείο Δημόσιας Τάξης και Προστασίας του Πολίτη από αντιπροσωπεία μελών της Εκτελεστικής Επιτροπής, του Γενικού Συμβουλίου της ΑΔΕΔΥ και Απεργών του ΕΚΠΑ, ενάντια στην προωθούμενη δίωξη απεργών του ΕΚΠΑ από την Αστυνομία και την Εισαγγελική Αρχή.
 Αναρτήθηκε από ΜΑΚΡΑΚΗΣ ΓΕΩΡΓΙΟΣ στις 4:21 μ.μ. Δεν υπάρχουν σχόλια: Σύνδεσμοι σε αυτήν την ανάρτηση
 ΟΑΕΔ: δύο νέα προγράμματα στις αρχές του 2014
 Δύο νέα προγράμματα θα ανακοινώσει ο ΟΑΕΔ τις πρώτες ημέρες του 2014 και θα αφορούν 12.000 εγγεγραμένους ανέργους .Το πρώτο πρόγραμμα θα αφορά ανέργους ηλικίας από 30 ετών εως και 66 ετών και το δεύτερο θα αφορά νέους ανέργους έως 35 ετών που θα λάβουν επιδότηση εως 10.000 ευρώ για να ανοίξουν την δική τους επιχείρηση.
 Αναρτήθηκε από ΜΑΚΡΑΚΗΣ ΓΕΩΡΓΙΟΣ στις 4:20 μ.μ. Δεν υπάρχουν σχόλια: Σύνδεσμοι σε αυτήν την ανάρτηση
 Αρχιεπισκοπή σε ρόλο ...ΟΑΕΔ
 Ένας μικρός ΟΑΕΔ λειτουργεί στην Αρχιεπισκοπή Κρήτης καθώς εκατοντάδες άνεργοι εναποθέτουν τις ελπίδες τους στην Εκκλησία για την εξεύρεση εργασίας, με τη σχετική λίστα να μεγαλώνει ανησυχητικά, καθώς αγγίζει τους 2.000!!!
 Τα τηλέφωνα χτυπούν συνεχώς, με τους ενδιαφερομένους να μεταβαίνουν στο άτυπο γραφείο που λειτουργεί στην Αρχιεπισκοπή για την εγγραφή τους.
 Αναρτήθηκε από ΜΑΚΡΑΚΗΣ ΓΕΩΡΓΙΟΣ στις 10:21 μ.μ. Δεν υπάρχουν σχόλια: Σύνδεσμοι σε αυτήν την ανάρτηση
 Ευρεία κυβερνητική σύσκεψη πραγματοποιήθηκε στο υπουργείο Ανάπτυξης, με βασικό θέμα την μείωση της γραφειοκρατίας στην αδειοδότηση των επιχειρήσεων, καθώς είναι ένα θέμα που αφορά πολλά υπουργεία, και ο στόχος είναι στις αρχές του χρόνου να υπάρχει έτοιμη σχετική νομοθετική ρύθμιση.
 Αναρτήθηκε από ΜΑΚΡΑΚΗΣ ΓΕΩΡΓΙΟΣ στις 10:10 μ.μ. Δεν υπάρχουν σχόλια: Σύνδεσμοι σε αυτήν την ανάρτηση
 Οικονομική ενίσχυση στους άνεργους ναυτικούς
 Έκτακτη οικονομική ενίσχυση θα δοθεί σε κατηγορίες άνεργων ναυτικών, που ανέρχεται στο ποσό των 1.523.000 ευρώ, έπειτα από απόφαση που υπέγραψε ο υπουργός Ναυτιλίας και Αιγαίου, Μιλτιάδης Βαρβιτσιώτης. Το ποσό αυτό καθορίζεται σε διακόσια σαράντα ευρώ για τους άγαμους ή άγαμες ναυτικούς και τρακόσια είκοσι πέντε ευρώ, για όσους είναι έγγαμοι ή έχουν προστατευόμενα τέκνα, δηλαδή τα ίδια ακριβώς

type: other


text:
ποσά σε σχέση με τις προηγούμενες χρονιές.
 Αναρτήθηκε από ΜΑΚΡΑΚΗΣ ΓΕΩΡΓΙΟΣ στις 10:08 μ.μ. Δεν υπάρχουν σχόλια: Σύνδεσμοι σε αυτήν την ανάρτηση
 Σε μια θετική συγκυρία για τα κοινοβουλευτικά χρονικά το νομοσχέδιο του υπουργείου Εργασίας για την αναβάθμιση και την βελτίωση των μηχανισμών είσπραξης των ασφαλιστικών φορέων και τα πρόστιμα για την ανασφάλιστη και αδήλωτη εργασία συνάντησε ευρύτατη συναίνεση.
 Αναρτήθηκε από ΜΑΚΡΑΚΗΣ ΓΕΩΡΓΙΟΣ στις 10:05 μ.μ. Δεν υπάρχουν σχόλια: Σύνδεσμοι σε αυτήν την ανάρτηση
 Σε κρίση η Αργεντινή - Λεηλασίες και εννέα νεκροί
 Στο χάος έχει βυθιστεί τις τελευταίες ημέρες η Αργεντινή, καθώς βρίσκεται αντιμέτωπη με μεγάλη έκρηξη κοινωνικής βίας, την ώρα που οι αστυνομικοί στη χώρα συνεχίζουν να απεργούν. Ο απολογισμός της έκρυθμης κατάστασης και των βιαιοτήτων είναι μέχρι στιγμής εννέα νεκροί και εκατοντάδες τραυματίες
 Αναρτήθηκε από ΜΑΚΡΑΚΗΣ ΓΕΩΡΓΙΟΣ στις 10:01 μ.μ. 5 σχόλια: Σύνδεσμοι σε αυτήν την ανάρτηση
 Ανεργία και Ανισότητα
 Εκτίναξη της ανεργίας στο 29% φέτος στη χώρα μας ποσοστό αυξημένο κατά 200% σε σχέση με το 2009, σύμφωνα με εκτιμήσεις των επιστημονικών συνεργατών της ΓΣΕΕ, στη μελέτη για τη βιωσιμότητα του ασφαλιστικού. Η παρατεταμένη και βαθιά ύφεση σε συνδυασμό με την εκρηκτική ανεργία αντισταθμίζουν την επίδραση στο Ασφαλιστικό από τις περικοπές συντάξεων και την αύξηση των ορίων ηλικίας, και μαζί με τις δημογραφικές εξελίξεις φέρνουν μια δεκαετία πιο κοντά, το οριακό έτος για τα αποθεματικά των Ταμείων.
 Αναρτήθηκε από ΜΑΚΡΑΚΗΣ ΓΕΩΡΓΙΟΣ στις 9:42 μ.μ. Δεν υπάρχουν σχόλια: Σύνδεσμοι σε αυτήν την ανάρτηση
 Γερμανικό Πρακτορείο: «Απελπιστική» η οικονομική κατάσταση της Ελλάδας
 Απελπιστική χαρακτηρίζει το Γερμανικό Πρακτορείο Ειδήσεων (DPA) την οικονομική κατάσταση της Ελλάδας, με αφορμή τον βραχυπρόθεσμο δανεισμό της Αθήνας, μέσω της έκδοσης εντόκων γραμματίων εξάμηνης διάρκειας.
 Όπως αναφέρεται στο τηλεγράφημα, το οποίο επικαλείται τη σχετική ανακοίνωση του ΟΔΔΗΧ, η Ελλάδα δανείστηκε βραχυπρόθεσμα 1,6 δισ. με επιτόκιο 4,15% για να «μπαλώσει τρύπες» στον Προϋπολογισμό.
 Αναρτήθηκε από ΜΑΚΡΑΚΗΣ ΓΕΩΡΓΙΟΣ στις 9:41 μ.μ. Δεν υπάρχουν σχόλια: Σύνδεσμοι σε αυτήν την ανάρτηση
 Λαγκάρντ: Με 12% ανεργία στην Ε.Ε. η κρίση δεν είναι πίσω μας
 «Μπορούμε να πούμε πραγματικά ότι η κρίση είναι πίσω μας όταν το 12% του ενεργού πληθυσμού είναι άνεργοι;», διερωτήθηκε γενική διευθύντρια του Διεθνούς Νομισματικού Ταμείου Κριστίν Λαγκάρντ μιλώντας στην Ευρωπαϊκή Οικονομική και Κοινωνική επιτροπή (CESE) του Ευρωκοινοβουλίου.
 «Υπάρχουν εμφανή σημάδια ότι δεν πάνε όλα καλά» στην Ευρωπαϊκή Ένωση, αν και έχουν γίνει προσπάθειες για να γυρίσει η σελίδα της κρίσης», πρόσθεσε.
 Αναρτήθηκε από ΜΑΚΡΑΚΗΣ ΓΕΩΡΓΙΟΣ στις 9:38 μ.μ. Δεν υπάρχουν σχόλια: Σύνδεσμοι σε αυτήν την ανάρτηση
 ΟΑΕΔ: 4.000 νέες θέσεις εργασίας για νέους ανέργους
 Την επέκταση του προγράμματος Επιταγή εισόδου στην αγορά εργασίας για άνεργους νέους ηλικίας έως 29 ετών και του αντίστοιχου προγράμματος για τον τουριστικό κλάδο προβλέπει απόφαση του υπουργείου Εργασίας.
 Πρόκειται για τη δεύτερη φάση των δράσεων του υπουργείου, «Επιταγή εισόδου στην αγορά εργασίας για άνεργους νέους έως 29 ετών» και «Επιταγή εισόδου στην αγορά εργασίας για άνεργους νέους ηλικίας έως 29 ετών στον κλάδο τουρισμού».
 Αναρτήθηκε από ΜΑΚΡΑΚΗΣ ΓΕΩΡΓΙΟΣ στις 9:35 μ.μ. Δεν υπάρχουν σχόλια: Σύνδεσμοι σε αυτήν την ανάρτηση
 Στο 27,4% η ανεργία !!! 1.376.463 άνεργοι !!!!
 Νέο αρνητικό ρεκόρ στο


text:
27,4% κατέγραψε η ανεργία στην Ελλάδα τον Σεπτέμβριο, από 26% τον ίδιο μήνα πέρυσι και 27,3% τον Αύγουστο. Οι καταγεγραμμένοι άνεργοι είναι πλέον 1.376.463, ενώ το 51,9% των νέων ηλικίας 15 - 24 ετών δεν έχει εργασία.
 Αναρτήθηκε από Γιώργος Μπαζιάνας στις 7:21 μ.μ. Δεν υπάρχουν σχόλια: Σύνδεσμοι σε αυτήν την ανάρτηση
 ΠΑΜΕ ΟΑΕΔ: ΑΝΑΚΟΙΝΩΣΗ –ΚΑΤΑΓΓΕΛΙΑ
 Καταγγέλουμε την απαράδεκτη ενέργεια της διεύθυνσης της ΕΠΑΣ ΚΑΛΑΜΑΚΙΟΥ που, επικαλούμενη την νομιμότητα, τιμώρησε με 3ήμερη αποβολή μαθητή επειδή διακίνησε ανακοίνωση του Συνδικάτου Οικοδόμων σε μαθητές της ΕΠΑΣ που ανήκουν στις ειδικότητες του κλάδου. Η τιμωρία επιβλήθηκε για να λειτουργήσει <<παραδειγματικά>> και στους υπόλοιπους μαθητές.
 Αναρτήθηκε από ΜΑΚΡΑΚΗΣ ΓΕΩΡΓΙΟΣ στις 10:34 π.μ. 4 σχόλια: Σύνδεσμοι σε αυτήν την ανάρτηση
 Θέμα χρόνου τα νέα οργανογράμματα των υπουργείων
 Θέμα χρόνου είναι τα νέα Οργανογράμματα στα υπουργεία, όπως προκύπτει από σειρά εγγράφων που έχουν διαβιβαστεί στη Βουλή και αφορούν την πορεία αναδιάρθρωσης των δομών και οργανικών μονάδων τους. Με έγγραφο του υπουργού Διοικητικής Μεταρρύθμισης, κ. Κυριάκου Μητσοτάκη, που διαβιβάστηκε στη Βουλή στις 29 Νοεμβρίου, γίνεται γνωστό πως από τις επιτροπές, που είχαν συσταθεί για τον λόγο αυτό, ολοκληρώθηκε η αξιολόγηση των δομών όλων των υπουργείων, καθώς και ενός αριθμού νομικών προσώπων δημοσίου δικαίου (ΕΟΤ, ΕΟΦ, ΟΑΕΔ, ΙΚΑ-ΕΤΑΜ, ΟΓΑ, ΟΑΕΕ, ΕΤΕΑ κ.ά.) και παράλληλα συνεχίζεται η διαδικασία αξιολόγησης και για άλλα νομικά πρόσωπα.
 Αναρτήθηκε από Καραούλης Γεώργιος στις 10:36 μ.μ. Δεν υπάρχουν σχόλια: Σύνδεσμοι σε αυτήν την ανάρτηση
 Μητσοτάκης: Απόλυση για το περιττό προσωπικό των ΝΠΙΔ, διαθεσιμότητα για τα ΝΠΔΔ
 Το περιττό προσωπικό των ΝΠΙΔ θα απομακρυνθεί από το Δημόσιο και των ΝΠΔΔ θα τεθεί σε διαθεσιμότητα. Αυτό τονίζει σε συνέντευξή του στο ΑΠΕ ο υπυοργός Διοικητικής Μεταρρύθμισης Κυριάκος Μητσοτάκης.«Αυτό το οποίο έχουμε κάνει και εντάσσεται στον πρώτο πυλώνα της πρωτοβουλίας για τη μεταρρύθμιση και για τον οποίο σας μίλησα πριν είναι ότι επεκτείνουμε την αξιολόγηση όλων των δομών του Δημοσίου και στην περιφέρεια του Δημοσίου. Στο πλαίσιο λοιπόν αυτής της δουλειάς την οποία κάνουμε θα αξιολογηθούν όλα τα Νομικά Πρόσωπα Ιδιωτικού Δικαίου, όλα τα Νομικά Πρόσωπα Δημοσίου Δικαίου και όλες οι ανώνυμες εταιρίες. Αν μέσα από αυτή την αξιολόγηση προκύψει περιττό προσωπικό αυτό το προσωπικό θα πρέπει είτε να απομακρυνθεί, αν μιλάμε για ΝΠΙΔ, είτε να τεθεί σε διαθεσιμότητα αν μιλάμε για ΝΠΔΔ», τονίζει χαρακτηριστικά ο κ. Μητσοτάκης.
 Αναρτήθηκε από ΜΑΚΡΑΚΗΣ ΓΕΩΡΓΙΟΣ στις 4:18 μ.μ. Δεν υπάρχουν σχόλια: Σύνδεσμοι σε αυτήν την ανάρτηση
 Νέα «Μανωλάδα» με θύματα Έλληνες εργαζομένους στη Σητεία
 Καταγγελία-σοκ: «Μας χτυπάνε και μας καίνε για τρία ευρώ!»
 Διαβάστε την συγκλονιστική εξομολόγηση εργαζόμενης σε βιοτεχνία ζαχαρωδών προϊόντων στην Κρήτη την οποία απειλούν: «Μέχρι τα Χριστούγεννα θα σας έχουμε πεθάνει» - Ανήμποροι να επιβάλλουν κυρώσεις οι επιθεωρητές Εργασίας - Τι σχεδιάζει το υπουργείο Εργασίας
 Από το εξαθλιωμένο ημερομίσθιό τους θα πληρώσουν δέκα εργαζόμενοι σε βιοτεχνία στη Σητεία το πρόστιμο που επέβαλε η επιθεώρηση εργασίας στον εργοδότη τους, γιατί απασχολούσε δύο ανασφάλιστες εργαζόμενες.
 Αναρτήθηκε από ΜΑΚΡΑΚΗΣ ΓΕΩΡΓΙΟΣ στις 5:39 μ.μ. Δεν υπάρχουν σχόλια: Σύνδεσμοι σε αυτήν την ανάρτηση
 Μια Καλημέρα
 Αναρτήθηκε από ΜΑΚΡΑΚΗΣ ΓΕΩΡΓΙΟΣ στις 7:00 π.μ. Δεν υπάρχουν σχόλια: Σύνδεσμοι σε αυτήν την ανάρτηση
 O ΟΑΕΔ


text:
ΤΟΥ ΧΑΟΥΣ ΚΑΙ ΤΗΣ ΑΠΕΛΠΙΣΙΑΣ
 «Εν αρχή ην το χάος» και μάλλον αυτή την αρχή ακολουθεί απαρέγκλιτα η διοίκηση του ΟΑΕΔ. Με μια αιφνιδιαστική απόφαση αποφάσισε να μεταφέρει την τοπική υπηρεσία Κερατσινίου από ένα κεντρικό...
 σημείο σε ένα εντελώς απόμερο και δυσπρόσιτο σημείο, το οποίο δεν έχει καμία προσβασιμότητα από άτομα με αναπηρίες. Η διοίκηση του ΟΑΕΔ προχώρησε σε αυτή την ενέργεια προφανώς για να μειώσει τις λειτουργικές δαπάνες του, αφού το κτίριο που μεταστεγάστηκε η τοπική υπηρεσία είναι ιδιόκτητο και ανήκε στην πάλαι ποτέ Εργατική Εστία.
 Αναρτήθηκε από ΛΑΤΣΗ ΧΑΙΝΤΗ στις 11:28 μ.μ. 1 σχόλιο: Σύνδεσμοι σε αυτήν την ανάρτηση


text:
ΕΝΑ BLOG ΓΙΑ ΤΟΝ ΟΑΕΔ: 03/07/16
 Ένα blog για τον Ο.Α.Ε.Δ. Ένα ιστολόγιο με επίκεντρο τη Δημόσια Πολιτική για την ανεργία. Ένα ιστολόγιο κατάθεσης των προβληματισμών και των προβλημάτων μας. Δευτέρα, 7 Μαρτίου 2016
 Ενα Πανεπιστήμιο για... ΚΑΛΟ
 Συντάκτης: Ιωάννα Σωτήρχου
 Κιβωτός εμπειρίας για όσους θέλουν να ξεκινήσουν ή έχουν ήδη εμπλακεί στη δημιουργία ενός συνεταιρισμού αποτελεί το Λαϊκό Πανεπιστήμιο Κοινωνικής Αλληλέγγυας Οικονομίας, μια σύμπραξη βασικά 20 πανεπιστημιακών που δραστηριοποιούνται στα κοινωνικά κινήματα από διαφορετικά αντικείμενα αλλά και ειδικών που ερευνούν τον χώρο των συνεταιριστικών εγχειρημάτων.
 Σκοπός τους η διάδοση των αρχών αλλά και των καλών πρακτικών που συνθέτουν τη γνώση και την εμπειρία για την προώθηση της κοινωνικά αλληλέγγυας οικονομίας, καθώς διαπίστωσαν την έλλειψη υλικού εκπαίδευσης και επιμόρφωσης γύρω από το θέμα.
 Μετρά ήδη τρία χρόνια λειτουργίας και μπορεί να μην είναι με τη θεσμική έννοια συνεταιρισμός -σύντομα θα γίνει μη κερδοσκοπικός αστικός συνεταιρισμός, ωστόσο διέπεται από τις αρχές του και λειτουργεί με δική του αυτόνομη γενική συνέλευση, αν και ξεπήδησε από τα σπλάχνα της ΠΡΩΣΚΑΛΟ (Πρωτοβουλία Συνεργασίας για την Κοινωνική και Αλληλέγγυα Οικονομία).
 ΓΕΝΙΚΗ ΣΥΝΕΛΕΥΣΗ ΠΕΥ ΟΑΕΔ ΓΕΝΙΚΗ
 ΣΥΝΕΛΕΥΣΗ Π.Ε.Υ. ΟΑΕΔ
 Το Δ.Σ. της Π.Ε.Υ. Ο.Α.Ε.Δ. ολοκλήρωσε τη θητεία του και στην συνεδρίασή του στις 15/2/2016 αποφάσισε, σύμφωνα με το άρθρο 21
 του καταστατικού, την σύγκλιση Τακτικής Γενικής Συνέλευσης την Τετάρτη 9/3/2016 και ώρα 12.00 π.μ. στην αίθουσα συνεδριάσεων της Διοίκησης – Εθνικής
 Αντίστασης 8, Τράχωνες, με θέματα:
 Ανακοίνωση για δικαστική διεκδίκηση εξόδων κίνησης εργαζομένων ΟΑΕΔ Αγαπητοί συνάδελφοι,
 Μετά τη θετική δικαστική απόφαση για την καταβολή εξόδων κίνησης στους δικηγόρους του ΟΑΕΔ, η Ομοσπονδία Εκπαιδευτικών λειτουργών ΟΑΕΔ και η Ομοσπονδία Υπαλλήλων ΟΑΕΔ, αποφάσισαν να προτείνουν στους εργαζόμενους στον Οργανισμό τη δικαστική διεκδίκηση για την πενταετία 2011-2016
 Υπενθυμίζουμε ότι είχαμε καταθέσει σχετικό υπόμνημα προς τη διοίκηση του ΟΑΕΔ (ΑΠ70/18-3-2014) καθώς και ερώτημα προς το ΓΛΚ το οποίο απάντησε ότι τα έξοδα κίνησης καταβάλλονται εφόσον πραγματοποιούνται.
 Οι Ομοσπονδίες αφού διερεύνησαν το θέμα και πήραν οικονομικές προσφορές από τρία δικηγορικά γραφεία κατέληξαν ομόφωνα στην παρακάτω πρόταση:
 Ø Το κόστος για την κάλυψη της δικαστικής δαπάνης για τη διεκδίκηση ανά υπάλληλοπου θέλει να συμμετάσχει ανέρχεται το ποσό των 35 ευρώ για τους συναδέλφους ΙΔΑΧ και 40 ευρώ για τους μόνιμους υπαλλήλους. Η δικαστική αυτή δαπάνη προκαταβάλλεται. Η διαφορά της δαπάνης αιτιολογείται λόγω μεγαλύτερου κόστους της διαδικασίας στα Διοικητικά Δικαστήρια. Το ποσό αυτό αφορά και καλύπτει ΟΛΟΥΣ τους βαθμούς δικαιοδοσίας (πρώτο, δεύτερο και τρίτο) στην περίπτωση που εκδοθεί θετική πρωτόδικη απόφαση. Σε διαφορετική περίπτωση (δηλαδή αρνητικής πρωτόδικης Απόφασης) το κόστος για το παράβολο της Έφεσης (που πρέπει υποχρεωτικά να καταβληθεί ατομικά και υπέρ του Ελληνικού Δημοσίου) θα επιβαρυνθεί ατομικά ο υπάλληλος που θέλει να προχωρήσει.
 Αριστερή Παρέμβαση εργαζομένων στον ΟΑΕΔ
 ΓΕΝΙΚΗ ΣΥΝΕΛΕΥΣΗ ΠΕΥ ΟΑΕΔ
 Ανακοίνωση για δικαστική διεκδίκηση εξόδων κίνησης...


text:
ΕΝΑ BLOG ΓΙΑ ΤΟΝ ΟΑΕΔ: 05/14/18
 Απολαύστε τον συνάδελφο Ηλία Κοντοστέργιο
 Μουσική : Άρης Φαλιάγκας - Ανδρέας Τσέγας
 Στίχοι : Άρης Φαλιάγκας
 Ερμηνεία : Ηλίας Κοντοστέργιος
 Αναρτήθηκε από Γιώργος Μπαζιάνας στις 6:51 μ.μ. Δεν υπάρχουν σχόλια:
 ΣΥΓΧΑΡΗΤΗΡΙΑ ΕΠΙΣΤΟΛΗ ΤΗΣ ΟΕΛ ΣΤΗΝ ΕΠΑΣ ΛΑΡΙΣΑΣ ΓΙΑ ΤΟ ΠΡΩΤΟ ΒΡΑΒΕΙΟ ΚΟΙΝΩΝΙΚΗΣ ΕΠΙΧΕΙΡΗΜΑΤΙΚΟΤΗΤΑΣ
 "όταν υπάρχει όραμα και έμπνευση , όταν υπάρχουν εκπαιδευτικοί που αξιοποιούν δημιουργικά τις ευκαιρίες "
 ΘΕΜΑ: ΣΥΓΧΑΡΗΤΗΡΙΑ ΕΠΙΣΤΟΛΗ ΤΗΣ ΟΕΛ ΣΤΗΝ ΕΠΑ.Σ ΛΑΡΙΣΑΣ ΓΙΑ ΤΟ ΠΡΩΤΟ ΒΡΑΒΕΙΟ ΣΤΟ ΔΙΑΓΩΝΙΣΜΟ ΤΟΥ BRITISH COUNSIL ΔΕΞΙΟΤΗΤΕΣ ΖΩΗΣ: ΑΝΑΠΤΥΣΣΟΝΤΑΣ ΚΟΙΝΩΝΙΚΟΥΣ ΕΠΙΧΕΙΡΗΜΑΤΙΕΣ
 Η Ομοσπονδία Εκπαιδευτικών Λειτουργών συγχαίρει την Διευθύντρια της ΕΠΑΣ Λάρισας κ.Αντωνίου , την εκπαιδευτικό κ. Γιαννακοπούλου και την όμάδα των μαθητών της ειδικότητας Βοηθών Φαρμακείου , που απέσπασαν το πρώτο βραβείο στο διαγωνισμό ,που οργανώθηκε από το British Counsil, με στόχο να βελτιώσει την κατανόηση και τις γνώσεις των νέων για την κοινωνική καινοτομία και επιχειρηματικότητα και να αναπτύξει παράλληλα τις βασικές δεξιότητες για τη μάθηση , τη ζωή και την εργασία.
 ΕΠΑΣ ΟΑΕΔ 1ης και 2ης Θεσσαλονίκης, Ωραιοκάστρου και Λακιάς και ΙΕΚ ΟΑΕΔ : Δρόμος Μαθητείας -Οδός Εργασίας
 Στο πλαίσιο της προβολής και επίδειξης Επαγγελματικών Δεξιοτήτων, οι ΕΠΑ.Σ. Μαθητείας Ν. Θεσσαλονίκης ΟΑΕΔ (1η & 2η Θεσ/νίκης, Ωραιοκάστρου, Λακκιάς) και ΙΕΚ ΟΑΕΔ (Θεσ/νίκης, Ωραιοκάστρου), διοργανώνουν κεντρική Εκδήλωση Επαγγελματικών Δεξιοτήτων όλων των ειδικοτήτων που λειτουργούν στις εκπαιδευτικές μονάδες του ΟΑΕΔ Ν. Θεσσαλονίκης.
 Ο στόχος της εκδήλωσης είναι η ανάδειξη των επαγγελματικών δεξιοτήτων και ικανοτήτων των μαθητών/τριών μας καθώς και η ενημέρωση των επιχειρήσεων (ιδιωτικού και δημόσιου τομέα) και των κοινωνικών φορέων σχετικά με τη Μαθητεία/Πρακτική Άσκηση που προσφέρουν οι ΕΠΑ.Σ. Μαθητείας & ΙΕΚ του ΟΑΕΔ.
 Παράλληλα θα διοργανωθεί Επίδειξη Μόδας της ειδικότητας "Ύφασμα-Ένδυση" στις 23/05/2018 και Επίδειξη Πτυχιακών Εργασιών της ειδικότητας "Αρτοποιίας-Ζαχαροπλαστικής" στις 24/05/2018.
 Παρακαλούμε επιβεβαιώστε τη συμμετοχή σας στο e-mail του σχολείου: epas.thes2@oaed.gr
 Σε υπ. Οικονομίας και σε εφορίες θέλουν να μεταταγούν οι δημόσιοι υπάλληλοι
 Τα Υπουργεία Οικονομίας, Ανάπτυξης και Εργασίας καθώς και η ΑΑΔΕ αποτελούν τους πιο περιζήτητους φορείς της δημόσιας Διοίκησης για μετάταξη και απόσπαση όπως προκύπτει από τα στοιχεία του Α κύκλου κινητικότητας
 ΣΥΓΧΑΡΗΤΗΡΙΑ ΕΠΙΣΤΟΛΗ ΤΗΣ ΟΕΛ ΣΤΗΝ ΕΠΑΣ ΛΑΡΙΣΑΣ ΓΙ...
 ΕΠΑΣ ΟΑΕΔ 1ης και 2ης Θεσσαλονίκης, Ωραιοκάστρου κ...
 Σε υπ. Οικονομίας και σε εφορίες θέλουν να μεταταγ...


text:
Βάλτα Τριφυλίας - Valta Trifilias: Μαΐου 2009
 Ενισχύσεις για μετατροπές χωραφιών σε δάση
 Εν αναμονή της υπογραφής της σχετικής κοινής υπουργικής απόφασης είναι το Μέτρο 221 "Πρώτη δάσωση γεωργικών γαιών", του Προγράμματος Αγροτικής Ανάπτυξης "Αλέξανδρος Μπαλτατζής", η εφαρμογή του οποίου θα δώσει ευκαιρίες νέων ενισχύσεων. Συγκεκριμένα, δάσωση των γεωργικών γαιών είναι ευκαιρία για κάποιον που θέλει να "αποσύρει" από το παραγωγικό του δυναμικό ορισμένα στρέμματα ή και ολόκληρη την καλλιεργήσιμη έκταση, που διαθέτει, στηρίζοντας την προστασία του περιβάλλοντος και κερδίζοντας ταυτόχρονα από αυτό τόσο με την ενίσχυση, εν είδει αποζημίωσης, από το πρόγραμμα, όσο και με την εκμετάλλευση για ξυλεία. Η ενίσχυση προβλέπεται για δαπάνες πρώτης εγκατάστασης (70% για ιδιώτες), για δαπάνες συντήρησης (τα δύο πρώτα έτη έως 339,8 ευρώ/στρ. για 100 φυτά/στρ. και 100,184 ευρώ/στρ. για 28 φυτά/στρ.) και για απώλεια εισοδήματος (για 15 χρόνια, έως 70 ευρώ/στρ. ανάλογα με την καλλιέργεια που υπήρχε στο χωράφι).
 Πηγή: www.best-tv.gr
 στις 7:05 μ.μ. 1 σχόλια
 Εκδήλωση για το περιβάλλον στους Γαργαλιάνους
 Εκδήλωση στο πλαίσιο της Παγκόσμιας Ημέρας Περιβάλλοντος, στις 5 Ιουνίου, διοργανώνει το 1ο Νηπιαγωγείο Γαργαλιάνων την Πέμπτη 4 Ιουνίου στην κεντρική πλατεία της πόλης υπό την αιγίδα του δήμου. Η εκδήλωση εντάσσεται στο περιβαλλοντικό πρόγραμμα που υλοποιεί το σχολείο με τίτλο «Γεωργία, διατροφή, ποιότητα ζωής». Σύμφωνα με το πρόγραμμα, στις 10 το πρωί θα γίνει συμβολική πορεία για το περιβάλλον προσκαλώντας να συμμετέχουν όλα τα σχολεία της πόλης και στην συνέχεια, στην κεντρική πλατεία, τα παιδιά θα ζωγραφίσουν σε χαρτί που θα δοθεί σε όλα θέματα για το περιβάλλον. Θα παρουσιάσουν επίσης δύο θεατρικά δρώμενα, με τίτλους «Αναδάσωση» και «Μέλισσες και φυτοφάρμακα» ενώ η εκδήλωση θα ολοκληρωθεί με μουσική και χορό.
 Νέο στέγαστρο στο Ανάκτορο του Νέστορα
 Ήταν από τα πρώτα στέγαστρα που έγιναν τη δεκαετία του ’60. Ντέξιον και λαμαρίνα, τότε θεωρήθηκαν πρωτοποριακά υλικά, αλλά όπως αποδείχθηκε είχαν ημερομηνία λήξεως. Η σάπια σκουριασμένη κατασκευή του ανακτόρου στον λόφο του Επάνω Εγκλιανού στη Μεσσηνία (γνωστό ως παλάτι του Νέστορα), χρόνια τώρα, αποκάλυπτε την αδιαφορία του υπουργείου Πολιτισμού παρά την ευαισθητοποίησή του για την ανάδειξη αυτού του σημαντικού μυκηναϊκού αρχαιολογικού χώρου. Του δεύτερου σε σπουδαιότητα μετά τις Μυκήνες. Η τρύπα στην οροφή του στεγάστρου, «αστοχία υλικού» ερμηνεύουν οι ειδικοί, ήταν το πρώτο που σχολίαζαν οι επισκέπτες ειδικά τις βροχερές ημέρες όταν έβλεπαν να νερά να καταλήγουν στο αυτοσχέδιο αυλάκι που μηχανεύτηκαν οι φύλακες για να μη λιμνάζουν τα νερά. Αλλά δεν είναι τα μοναδικά σημάδια αδιαφορίας. Στον χώρο μπαίνουν ζώα που κανείς δεν εμποδίζει, έλεγαν προχθές στο ΚΑΣ, σχολιάζοντας παράλληλα τη σημασία του μνημείου. Το στέγαστρο βέβαια δεν καλύπτει την έκταση των 7,5 στρεμμάτων του αρχαιολογικού χώρου αλλά μέρος του μυκηναϊκού ανακτόρου του Νέστορα (14 χλμ. βόρεια της Πύλου). Η τοπική κοινωνία πολλές φορές είχε ζητήσει την αντικατάστασή του, αλλά δεν ίδρωσε και κανενός το αυτί. Βέβαια, όταν είχε επισκεφθεί την περιοχή ο υπουργός Πολιτισμού Αντώνης Σαμαράς είχε υποσχεθεί όχι μόνο την ένταξη στο ΕΣΠΑ όλων όσων γίνονται στη Μεσσήνη, τα εγκαίνια του Αρχαιολογικού Μουσείου Καλαμάτας τον Ιούνιο αλλά και αντικατάσταση του παλιού στεγάστρου στο ανάκτορο του Νέστορα, με σκοπό τη


text:
σύνδεσή του με την Περιοχή Ολοκληρωμένης Τουριστικής Ανάπτυξης και το Πολυλίμνιο. Σκοπός του, η δημιουργία ενός ευρύτερου δικτύου από την Πύλο στην Ιθώμη μέχρι τον Επικούριο Απόλλωνα. Προχθές το ΚΑΣ έδωσε επιτέλους την άδειά του δρομολογώντας κάτι που θα έπρεπε να έχει γίνει χρόνια. Εθεσε τις βασικές προδιαγραφές. Το καινούργιο θα καλύπτει, όπως και το υπάρχον, την ίδια πάλι έκταση και όχι ολόκληρη την ανασκαφή, μέρος της οποίας διατηρείται σε κατάχωση. Συμφώνησαν να είναι ανοιχτό στο πλάι και ελαφρύ. Αυτό σημαίνει πως δεν θα αποκαλυφθούν τα πανέμορφα χρωματιστά δάπεδα της αίθουσας του Θρόνου. Ομως θα αναζητηθεί τρόπος για την επαναπαράστασή τους.
 στις 3:25 μ.μ. 0 σχόλια
 Λίπασμα από φύκια των παραλιών της Κυπαρισσίας
 Το πρώτο κομπόστ λίπασμα από τα φύκια των παραλιών τής Κυπαρισσίας βγήκε αυτές τις μέρες και ετοιμάζεται να διατεθεί στο εμπόριο από την εταιρεία που έχει αναλάβει την όλη διαδικασία. Μάλιστα ξεκίνησε και ο δεύτερος κύκλος παραγωγής κομπόστ με τα φύκια που ήδη έχουν συγκεντρωθεί κυρίως από την κεντρική παραλία της πόλης, τον Αϊ-Λαγούδη, και έχουν μεταφερθεί στον κατάλληλα διαμορφωμένο χώρο. Ο δήμος έχει συνάψει συμφωνία με την εταιρεία “Κομπόστ Ελλάς” η οποία εξειδικεύεται στην επεξεργασία των φυκιών από τα οποία παράγει βιολογικό φυσικό λίπασμα. Η όλη διαδικασία βασίζεται στην ανακύκλωση των φυκιών που εκβράζονται στις ακτές. Αυτά συγκεντρώνονται σε συγκεκριμένους χώρους όπου γίνεται η αερόβια καθαρά βιολογική ζύμωσή τους με άλλες οργανικές ουσίες, χωρίς καμία χημική προσθήκη ή επεξεργασία. Με την ολοκλήρωση αυτού του κύκλου ζύμωσης παίρνουν το προϊόν που είναι ώριμος χούμος, ο οποίος στη συνέχεια διατίθεται στην αγορά αφού είναι αποτελεσματικός για την ισορροπημένη θρέψη και την υγεία των φυτών και φέρει την διεθνώς αποδεκτή ονομασία compost. Η διαδικασία ξεκίνησε στο Δήμο Κυπαρισσίας πριν ένα χρόνο περίπου όπου συγκεντρώθηκαν τα πρώτα φύκια σε χώρο που αγοράστηκε δίπλα από τις εγκαταστάσεις του βιολογικού καθαρισμού. Εκεί έγιναν μακρόστενοι σωροί και το φυσικό περιβάλλον -με την προσθήκη και κάποιων οργανικών υλικών- ανέλαβαν όλη τη δουλειά. Ετσι, ένα χρόνο μετά, τα φύκια της περιοχής έδωσαν το πρώτο βιολογικό λίπασμα.
 Νέος δρόμος Γιάλοβα - Πύλος
 Με χρηματοδότηση της εταιρείας ΤΕΜΕΣ ΑΕ θα γίνει ο νέος δρόμος -παράκαμψη της παλαιάς εθνικής οδού Γιάλοβας - Πύλου. Αυτό προβλέπει η κοινή Υπουργική απόφαση σύμφωνα με την τροποοίηση που έγινε για την έγκριση των Περιβαντολλογικών όρων για την αποκατάσταση τμήματος της υφιστάμενης οδού. Την νέα απόφαση υπογράφουν οι Υπουργοί ΠΕΧΩΔΕ Γ.Σουφλιάς, Πολιτισμού Αντ. Σαμαράς και ο Υφυπουργός Αγροτικής Ανάπτυξης Μιχάλης Παπαδόπουλος. Στην απόφαση προβλέπεται νέα χάραξη 2036 μ για την αποκατάσταση της υφισταμένης οδού Γιάλοβας - Πύλου (η παλαιά καταργείται και ενσωματώνεται στην ΠΟΤΑ Πύλου), επίσης προβλέπεται η βελτίωση τμήματος της Εθνικής Οδού Πύλου - Καλαμάτας σε μήκος 365 μέτρων.
 Η πολιορκία της Κωνσταντινούπολης άρχισε επίσημα στις 7 Απριλίου του 1453. Όμως οι προετοιμασίες είχαν αρχίσει τον Ιανουάριο του ίδιου έτους με την μεταφορά των κανονιών και τον Μάρτιο με την έλευση του οθωμανικού στρατού κάτω από τα τείχη της Πόλης. Οι πολιορκητές ανέρχονταν σε 150.000 στρατιώτες και πλαισιώνονταν από τεχνίτες, εργάτες, υπηρέτες, κλπ. και μεγάλο πλήθος ατάκτων. Ηταν άριστα οργανωμένος και εκπαιδευμένος


text:
και φανατισμένος από τους δερβίσηδες (Τούρκους μοναχούς), που κυκλοφορούσαν στο στρατόπεδο και τόνωναν την πολεμική ορμή του πλήθους. Ο πολεμικός στόλος αποτελούμενος από 400 πλοία έφθασε στο Βόσπορο στις 12 Απριλίου. Ο Μωάμεθ έστησε τη σκηνή του απέναντι από την Πύλη του Αγίου Ρωμανού. Για τον αποκλεισμό της πόλης χρησιμοποίησαν τα κάστρα που είχαν χτίσει στις δυο πλευρές του Βοσπόρου, το Ανατολού και το Ρούμελη. Μέσα από τα τείχη η κατάσταση ήταν πολύ διαφορετική. Η Κωνσταντινούπολη είχε χάσει όλη τη λάμψη του παρελθόντος. Ηταν μια ερειπωμένη πόλη, που μόνο το Παλάτι, ο Ιππόδρομος, και οι μεγάλες εκκλησίες θύμιζαν το λαμπρό παρελθόν. Ο πληθυσμός της δεν ξεπερνούσε τα 50.000 άτομα. Οι Βυζαντινοί στρατιώτες ανέρχονταν σε 5.000 και 2.000 οι ξένοι, κυρίως Γενουάτες και Βενετοί. Μάλιστα 700 Γενουάτες είχαν φθάσει με δυο καράβια στις 26 Ιανουαρίου 1453 και αρχηγό τον έμπειρο Ιωάννη Ιουστινιάνη. Τα τείχη είχαν επισκευαστεί βιαστικά, και εκβαθύνθηκε η τάφρος. Συγκεντρώθηκαν τρόφιμα, ενώ τα κειμήλια των εκκλησιών δόθηκαν για να κοπούν νομίσματα και να πληρωθούν οι στρατιώτες. Επίσης είχαν σταλεί επιστολές βοήθειας σε όλους τους χριστιανούς ηγεμόνες. Οι Γενουάτες στα τείχη του Γαλατά έμειναν ουδέτεροι και δεν βοήθησαν καθόλου στην άμυνα της πολης. Η τουρκική επίθεση άρχισε με βολές πυροβολικού, που άνοιγαν τρύπες στα τείχη, τις οποίες όμως κατάφερναν να κλείσουν οι αμυνόμενοι. Οι Τούρκοι προσπάθησαν να σπάσουν την αλυσίδα του Κερατίου κόλπου, αλλά δεν τα κατάφεραν . Μάλιστα στις 20 Απριλίου κατόρθωσαν να περάσουν ένα βυζαντινό και τρία γενουατικά καράβια με αρχηγό τον Φλαντανελλά διαλύοντας την αντίσταση των Τούρκων. Δυο μέρες αργότερα οι Οθωμανοί κατασκεύασαν διόλκο δώδεκα χλμ. από τον Βόσπορο στον Κεράτιο και πέρασαν με αυτό τον τρόπο 70 πλοία στον Κεράτιο κόλπο. Στις 21 Μαίου ο Μωάμεθ ζήτησε την παράδοση της πόλης και υπόσχονταν στον Κωνσταντίνο και σε όσους ήθελαν ότι θα μπορούσαν να φύγουν ελεύθεροι από την πόλη. Ο Κωνσταντίνος πρότεινε να πληρώσει υψηλότερους φόρους υποτέλειας - πλήρωνε 300.000 ασημένια νομίσματα ετησίως - αλλά να κρατήσει υπό την κατοχή του την Κωνσταντινούπολη: "Το δε την πόλιν σοι δούναι, ούτ' εμόν έστιν ούτ' άλλου των κατοικούντων εν ταύτη. Κοινή γαρ γνώμη πάντες αυτοπροαιρέτως αποθανούμεν και ου φεισόμεθα της ζωής ημών". Στις 27 Μαίου άρχισε σφοδρός βομβαρδισμός. Δυο μέρες αργότερα ξεκίνησε η τελική επίθεση σε πολλά μέρη των τειχών, αλλά με επίκεντρο την Πύλη του Αγίου Ρωμανού, διότι εκεί το τείχος είχε σχεδόν καταπέσει. Στην τρίτη τουρκική έφοδο, ο Ιουστινιάνης τραυματίστηκε και αποσύρθηκε από τη μάχη. Η αποχώρησή του έφερε σύγχυση στους αμυνόμενους και οι Τούρκοι μπήκαν στην Πόλη. Ο αυτοκράτορας Κωνσταντίνος ΙΑ', ο τελευταίος αυτοκράτορας του Βυζαντίου, έπεσε στα τείχη σαν απλός στρατιώτης. Η Πόλις εάλω!
 στις 9:55 π.μ. 0 σχόλια
 «Καλή αλλά λίγη» η αποθεματοποίηση για τους ελαιοπαραγωγούς
 «Ο χαρακτήρας της ιδιωτικής αποθεματοποίησης είναι μεταβατικός και δεν επαρκεί ώστε να εγγυηθεί αξιοπρεπές εισόδημα στους ελαιοπαραγωγούς» τονίζουν οι κεντρικές Ευρωπαϊκές αγροτικές οργανώσεις Copa και Cogeca χαιρετίζοντας την απόφαση της Commission να ενεργοποιήσει το μέτρο της ιδιωτικής αποθεματοποίησης. Όπως επισημαίνουν, χρειάζονται συμπληρωματικά μέτρα όπως η ενίσχυση της συγκέντρωσης για το ελαιόλαδο, καθώς και της προώθησης του προϊόντος στις


text:
αγορές. Ειδικά για την αποθεματοποίηση οι δύο οργανώσεις προτείνουν βελτιώσεις. Συγκεκριμένα, ζητούν να εφαρμοστεί όπως το 2001. Δηλαδή, να καλύπτει περίοδο ενός έτους και όχι 180 ημερών που προτείνει η Ευρωπαϊκή Επιτροπή, με τακτικές αναθεωρήσεις της κατάστασης κάθε δίμηνο, ώστε να υπάρξει ευελιξία για τους συμμετέχοντες στο εν λόγω μέτρο. Επίσης, ζητούν αναθεώρηση των τιμών ενεργοποίησης της αποθεματοποίησης, καθώς παραμένουν ίδιες εδώ και δέκα χρόνια. Επί του θέματος, ο Γενικός Γραμματέας των δύο οργανώσεων κ. Pekka Pesonen, ανέφερε χαρακτηριστικά «Οι τιμές παραγωγού για το ελαιόλαδο είναι πολύ καιρό κάτω από το επίπεδο ενεργοποίησης της ιδιωτικής αποθεματοποίησης, όπως προβλέπεται στην κοινή οργάνωση αγοράς του προϊόντος. Εάν αναλογιστείτε πως αυτές οι τιμές δεν έχουν αναθεωρηθεί εδώ και δέκα χρόνια θα καταλάβετε πως σύντομα η κατάσταση θα αποβεί καταστροφική για την ελαιοπαραγωγή. Γι αυτό ζητάμε και την αναθεώρηση των τιμών ενεργοποίησης του μέτρου της ιδιωτικής αποθεματοποίησης».
 Πηγή: www.paseges.gr
 στις 6:15 μ.μ. 0 σχόλια
 Συνεδρίαση για τις φωτιές στην Νομαρχία Μεσσηνίας
 Σύσκεψη του Συντονιστικού Νομαρχιακού Οργάνου πραγματοποιήθηκε χθές στην Νομαρχία Μεσσηνίας, υπό την προεδρία του νομάρχη Δημήτρη Δράκου, με θέματα: 1) Απαγόρευση κυκλοφορίας σε εθνικούς δρυμούς, δάση και ευπαθείς περιοχές για την αντιπυρική περίοδο που διανύουμε και 2) Σχεδιασμός - Ετοιμότητα Πολιτικής Προστασίας. Στην ομιλία του στην συνεδρίαση, κ. Δημήτρης Δράκος, μεταξύ άλλων, τόνισε τα εξής: Η σύγκληση του ΣΝΟ γίνεται και αυτήν την φορά για καλύτερο συντονισμό, ενόψει της αντιπυρικής περιόδου. Όπως έχουμε ξαναπεί στην κεντρική εκδήλωση που κάναμε συνεργαζόμενοι κυρίως με τους υπευθύνους παράγοντες και της Α ́βθμιας Αυτοδιοίκησης αλλά κυρίως με την Πυροσβεστική Υπηρεσία, τα άλλα μέλη του ΣΝΟ και τους δασοπυροσβέστες και τους εθελοντές, η αντιπυρική περίοδος έχει ήδη αρχίσει και πρέπει συνεχώς να είμαστε σε μια κατάσταση ετοιμότητας, όπου θα είμαστε σε θέση να αντιμετωπίσουμε κάθε γεγονός. Οι φετινές κλιματολογικές συνθήκες και οι βροχοπτώσεις οι οποίες υπήρξαν έχουν δημιουργήσει πάρα πολύ μεγάλη βλάστηση η οποία αυτήν την εποχή και αργότερα, με την άνοδο των θερμοκρασιών, λογικό είναι, να μεταβληθεί σε ξηρά χόρτα τα οποία αποτελούν μια εύφλεκτη ύλη, που δημιουργεί προβλήματα όταν υπάρχουν οι συγκεκριμένες συνθήκες, όπως η άνοδος θερμοκρασίας και οι ευνοϊκοί άνεμοι. Γιαυτό θεωρούμε ότι δεν πρέπει σε καμία απολύτως περίπτωση να υποβαθμίσουμε το γεγονός αυτό. Πρέπει να υπάρξει μια συνεργασία για την αντιμετώπιση συγκεκριμένων δράσεων που πρέπει να κάνουμε. Και αυτές είναι: 1) Καθαρισμός οδών επαρχιακών και αγροτικών εκεί όπου παρατηρηθεί ξηρή βλάστηση αλλά και που έχει την έννοια αντιπυρικής τρόπο τινά ζώνης 2) Καθαρισμός οικισμών που γειτνιάζουν με δασικές εκτάσεις και αυτό μπορεί να γίνει και με ένα πρόγραμμα σε τοπικό επίπεδο 3) Προετοιμασία για την τροφοδοσία με νερό σε κάθε περιοχή. Κλείνοντας ο κ. Δράκος αναφέρθηκε στην συνάντηση που είχε χθες με τον Γενικό Επιθεωρητή της Πυροσβεστικής Ν. Ελλάδος κ. Δημητρίου, όπου έγινε αναφορά και στους ΧΑΔΑ στους χώρους απόρριψης στερεών αποβλήτων που δυστυχώς υπάρχουν πάρα πολλοί ακόμα και στην Ελλάδα αλλά και στην περιοχή την δική μας. Ο κ. Νομάρχης τόνισε ότι παρατηρούνται φαινόμενα έναρξης πυρκαγιών σε αυτούς τους χώρους, άρα λοιπόν ένα βυτίο ή μία μέριμνα νερού, μία περίφραξη εάν δεν έχει


text:
γίνει, η δημιουργία αντιπυρικής ζώνης αν δεν υπάρχει, είναι απαραίτητα ώστε να υπάρχει ένας συντονισμός ενεργειών με τους υπευθύνους, οι οποίοι πρέπει να επιτηρούν και να μεριμνούν για την περίπτωση αυτή. Επίσης, σημείωσε ότι με τα δελτία ειδήσεων, με τις προειδοποιήσεις καιρού που έχουμε και ευνοούν τέτοιες καταστάσεις, να ενημερώνονται αμέσως τα ΣΤΟ και οι αρμόδιες υπηρεσίες. Κλείνοντας τόνισε ότι η ενημέρωση όλων των παραγόντων της Α ́βθμιας Αυτοδιοίκησης και η σύγκλιση των ΣΤΟ πρέπει να γίνει από πλευράς των υπευθύνων εντός του επόμενου 10ημερου και να αποτελέσει ένα είδος άσκησης ετοιμότητας.
 Ποιός ο λόγος ύπαρξης των γαλάζιων σημαιών στις παραλίες;
 Συνολικά 425 ακτές και οκτώ μαρίνες απέσπασαν φέτος το βραβείο ποιότητας «Γαλάζιες Σημαίες», όπως ανακοινώθηκε από την Ελληνική Εταιρία Προστασίας της Φύσης. Με 425 βραβευμένες ακτές, η Ελλάδα κατέχει τη 2η θέση ανάμεσα σε 39 χώρες. Συνολικά, η Διεθνής Επιτροπή βράβευσε 2.699 ακτές και 639 μαρίνες. Η Ελλάδα το 2008 είχε βραβευτεί για 430 ακτές και 8 μαρίνες. Τα κριτήρια για τη βράβευση είναι συνολικά 29 και αφορούν την καθαριότητα, την οργάνωση, την πληροφόρηση, την ασφάλεια λουομένων και επισκεπτών, όπως επίσης και την προστασία του περιβάλλοντος της ακτής και του παράκτιου χώρου. Οι βραβευμένες παραλίες της Μεσσηνίας είναι οι εξής: Δήμος Καλαμάτας: Μικρή Μαντίνεια, Ανατολ. Καλαμάτα 1/Ανάσταση, Δήμος Μεσσήνης: Μπούκα, Δήμος Κυπαρισσίας: Αϊ Λαγούδης. Εντύπωση προκαλεί ο μικρός αριθμός των βραβευμένων παραλιών της Μεσσηνίας και το γεγονός πως στις ακτές με βραβείο συγκαταλέγονται ακτές τις Αττικής, μεταξύ των οποίων η παραλία του Σχοινιά, το Αυλάκι, η Βάρκιζα, το Λαγονήσι και η Βούλα, οι οποίες δεν πιστεύουμε ότι είναι καθαρότερες από Μεσσηνιακές όπως η Βοιδοκοιλιά, το Μάτι στους Γαργαλιάνους, οι παραλίες της Φοινικούντας και της Μεθώνης και άλλες πολλές. Οπότε ποιός ο λόγος βράβευσης; Προφανώς μόνο για την οργάνωση και τις υποδομές τους, ήτοι οι επί πληρωμή παροχές που μας προσφέρουν. Οπότε γι αυτούς που ενδιαφέρονται για την ποιότητα των νερών και μόνο, η γαλάζια σημαία είναι κάτι περιττό. Ας μην αναφέρουμε τις περιπτώσεις αφαιρέσεων ''μαϊμού'' γαλάζιων σημαιών που έχουν παρατηρηθεί στο παρελθόν...
 στις 11:39 μ.μ. 2 σχόλια
 Το μπάχαλο του αιώνα... με τις ενεργοποιήσεις
 Ανατροπή σε όσα πρόσφατα αποφάσισε το ΔΣ της Ένωσης για τις ενεργοποιήσεις επέβαλαν έγγραφα του ΟΠΕΚΕΠΕ και της ΠΑΣΕΓΕΣ. Το έγγραφο του ΟΠΕΚΕΠΕ σε συνδυασμό με χθεσινό έγγραφο της ΠΑΣΕΓΕΣ οδηγεί σε έλεγχο από την Ένωση του εξωγεωργικού και γεωργικού εισοδήματος στα εκκαθαριστικά όσων θεωρούν εαυτούς επαγγελματίες αγρότες. Επ’ αυτού, η Ένωση ζητεί διευκρινίσεις από τον ΟΠΕΚΕΠΕ, ενώ οπωσδήποτε αυτοί θα προσκομίζουν το βιβλιάριο του ΟΓΑ και θα φωτοτυπείται η σελίδα του με τα στοιχεία του παραγωγού. Οι παραγωγοί αυτοί είναι άγνωστοι στην Ένωση καθώς δεν περιλαμβάνονται στις (λανθασμένες) καταστάσεις επαγγελματιών και συνταξιούχων αγροτών που έχει λάβει η ΕΑΣ από τον ΟΠΕΚΕΠΕ. «Δεν ξέρουμε ποιοι είναι, θα πάρουμε εκχωρήσεις» είπε ο πρόεδρος της Ένωσης Βασίλης Κοζομπόλης, επισημαίνοντας πως μέχρι τα Χριστούγεννα που θα ξεκαθαρίσει το θέμα, αυτοί οι παραγωγοί είτε δε θα πληρώσουν είτε θα τραβήξει το κόστος ενεργοποίησης η Ένωση από την επιδότηση, αν δεν γίνουν δεκτοί από τον ΟΠΕΚΕΠΕ ως επαγγελματίες ή συνταξιούχοι


text:
αγρότες. Σύμφωνα με το έγγραφο του ΟΠΕΚΕΠΕ, όποιος θεωρεί ότι δεν πρέπει να πληρώσει ως επαγγελματίας ή συνταξιούχος αγρότης και δεν περιλαμβάνεται στο αρχείο του ΟΠΕΚΕΠΕ, θα καταθέσει αίτηση επανεξέτασης, προσκομίζοντας εκκαθαριστικό Εφορίας στο οποίο η Ένωση θα συγκρίνει γεωργικό και εξωγεωργικό εισόδημα για να δει ποιο είναι μεγαλύτερο, καθώς και βιβλιάριο ΟΓΑ. Σημειώνεται πως στην κατεύθυνση αυτή εκινείτο η πρόταση του αντιπροέδρου της Ένωσης Κανέλλου Κυριακού, που αρχικά είχε υιοθετήσει το προεδρείο της ΕΑΣ. Επισημαίνεται πως η Ένωση της Μεσσηνίας ζήτησε χθες διευκρινίσεις από τον πρόεδρο του ΟΠΕΚΕΠΕ, ώστε να γνωρίζει ποιες κατηγορίες εισοδημάτων θεωρεί ο ΟΠΕΚΕΠΕ ότι υπάγονται στις εξωγεωργικές δραστηριότητες, ενώ ερωτά και αν οι συντάξεις του ΟΓΑ θεωρούνται εξωγεωργικό εισόδημα. Ποιοι δικαιούνται οπωσδήποτε να μην πληρώσουν; Οι λίγο πάνω από 5.000 αναγνωρισμένοι από τον ΟΠΕΚΕΠΕ ως επαγγελματίες και συνταξιούχοι παραγωγοί, που περιλαμβάνονται σε σχετικό (λανθασμένο) κατάλογο που έχει σταλεί. «Εμείς θεωρούμε ότι είναι πολύ λίγοι», δήλωσε ο πρόεδρος της Ένωσης, τονίζοντας πως «δεν ήταν στόχος μας τα έσοδα αλλά η εξυπηρέτηση των παραγωγών». Ο κ. Κοζομπόλης ανέφερε ακόμη πως περαιώθηκαν οι ενέργειες για να κατοχυρωθεί η καταβολή εκ μέρους του κράτους των χρημάτων για την κάλυψη του κόστους ενεργοποίησης των κατά κύριο επάγγελμα και συνταξιούχων αγροτών. «Ξεκινάμε με τις λίστες των 5.000 κατόπιν εντολής της ΠΑΣΕΓΕΣ», ανέφερε. Αυτοί λοιπόν που δικαιούνται να μην πληρώσουν είναι όσοι κατατάσσονται στις κατηγορίες 1 (κατ’ επάγγελμα αγρότες) και 2 (συνταξιούχοι) των καταστάσεων που απέστειλε ο ΟΠΕΚΕΠΕ. Οι παραγωγοί αυτοί στο εξής δε θα πληρώνουν ούτε θα κάνουν εκχωρήσεις του κόστους ενεργοποίησης από την επιδότηση που θα εισπράξουν. Όσοι έχουν πληρώσει και περιλαμβάνονται στις λίστες αυτές, θα πάρουν πίσω τα ποσά που κατέβαλαν. Σε έγγραφό της, η ΠΑΣΕΓΕΣ αναφέρει ότι «ειδικά για την κατηγορία 3 (σ.σ. αυτοί που κάνουν αίτηση επανεξέτασης) των καταστάσεων του ΟΠΕΚΕΠΕ και εφόσον διευκρινιστεί οριστικά από τον ΟΠΕΚΕΠΕ ποιοι είναι κατά κύριο επάγγελμα αγρότες, θα πρέπει και σε αυτούς να επιστραφεί το ποσό που τυχόν εισπράχθηκε». Με έγγραφό του, ο γενικός διευθυντής της Ένωσης Δημήτρης Ραπτέας έκανε γνωστό στους διευθυντές των υποκαταστημάτων πως για όσους απαιτούν επιστροφή χρημάτων «κάτι τέτοιο αυτή την στιγμή δεν μπορεί να γίνει παρά μόνο μετά το πέρας των ενεργοποιήσεων οπότε θα έχουν οριστικοποιηθεί οι εκκρεμότητες καθορισμού των τελικών δικαιούχων απαλλαγής από τον ΟΠΕΚΕΠΕ».
 Σχόλιο: μάλλον για να είσαι αγρότης πρέπει να έχεις το λιγότερο πτυχίο πανεπιστημίου, μπας και καταλάβεις τι θέλουν να πουν οι ποιητές...
 στις 8:27 μ.μ. 0 σχόλια
 Έκθεση ψηφιδωτού στην Κυπαρισσία
 Εγκαινιάζεται το Σάββατο 30 Μαίου, στις 8 μ.μ., στο Λαογραφικό Μουσείο Κυπαρισσίας έκθεση ψηφιδωτού, με έργα συμμετεχόντων στο σεμινάριο που διοργάνωσε η Δημοτική Κοινωφελής Επιχείρηση Πολιτιστικής και Περιβαλλοντικής Ανάπτυξης Κυπαρισσίας. Η έκθεση θα διαρκέσει μέχρι τις 14 Ιουνίου.
 Ούτε μία, ούτε δύο, αλλά τρεις είναι οι περιπτώσεις που τα τρένα - όχι μόνο τα ρέιλμπας πλέον, αλλά και τα Ιντερσίτι και τα Μαν - «σφηνώνουν» στη διαδρομή τους από την Τρίπολη στην Καλαμάτα. Τα δύο νέα προβληματικά σημεία - αφού η σήραγγα στο Ισσαρη... πάλιωσε πια - εντοπίστηκαν στο Καλογερικό και στα Παραδείσια, εκεί που η σιδηροδρομική γραμμή


text:
υπογειώνεται για να περάσει κάτω από το νέο εθνικό δρόμο Τρίπολης - Καλαμάτας. Η κατάσταση πλέον τείνει να γίνει εξωφρενική, καθώς στην πρώτη από τις δύο νέες περιπτώσεις, τα τρένα περνούν «στον πόντο» και μόνο με ελάχιστα χιλιόμετρα, ενώ στη δεύτερη «βρίσκουν» στο τσιμέντο της υπόβασης του αυτοκινητόδρομου. Αμεση και σοβαρότατη συνέπεια βέβαια των παραπάνω είναι ότι τα τρένα υποχρεώνονται να σταθμεύουν στην Τρίπολη, αφού αδυνατούν να προσεγγίσουν για συντήρηση στην Καλαμάτα, όπου λειτουργεί το μοναδικό μηχανοστάσιο του ΟΣΕ για μετρική γραμμή.
 Σχόλιο: Για λάθος λίγο δύσκολο ακούγεται, μάλλον θέλουν να αγοράσουν καινούργια τρένα και μας το φέρνουν γλυκά...
 Οι 12 μύθοι της Μεσσηνίας
 Με τον όρο μεσσηνιακή μυθολογία εννοούμε όλο το πλέγμα των μύθων που σχετίζονται με την υπόθεση της ανάπτυξης του νομού, έτσι όπως παρουσιάζονται από τους τοπικούς άρχοντες και τους πολιτικούς. Ως μεσσηνιακή μυθολογία ορίζεται επίσης η αφήγηση των ιστοριών που δημιουργήθηκαν από τους Μεσσήνιους, και αφορούν τα τοπικά προϊόντα, τη φύση του νομού και την ζωή των ανθρώπων. Ακολουθούν οι 12 σπουδαιότεροι μεσσηνιακοί μύθοι: 1ος μύθος: Το λάδι είναι το χρυσάφι της Μεσσηνίας. Στην πραγματικότητα ένα φλιτζάνι εσπρέσο πωλείται πιο ακριβά από ένα κιλό λάδι αλλά οι Μεσσήνιοι εξακολουθούν να πιστεύουν ότι με αλχημικές μεθόδους ο τενεκές με το ελαιόλαδο θα γίνει... χρυσάφι. Οι “ειδικοί” λένε ότι δεν γίνεται ο τενεκές... χρυσάφι και προτείνουν να σταματήσει η χύμα πώληση του ελαιολάδου και να ενισχυθεί η τυποποίηση. Ο μύθος των “ειδικών” δεν εξηγεί όμως γιατί δεν πλούτισαν οι Ισπανοί αγρότες οι οποίοι πωλούν τυποποιημένο ελαιόλαδο. Στην καλύτερη περίπτωση πλούσιες θα γίνουν οι εταιρείες που θα πωλούν τυποποιημένο ελαιόλαδο και οι αγρότες θα παραμείνουν φτωχοί σαν τους αγρότες που καλλιεργούν καφέ στη Νιγηρία. 2ος μύθος: Οι Μεσσήνιοι αγρότες. Στην πραγματικότητα δεν υπάρχουν Μεσσήνιοι αγρότες νεαρής ηλικίας από τότε που ήρθαν στην Ελλάδα οικονομικοί μετανάστες. Οι μετανάστες εργάτες γης παράγουν το μεγαλύτερο ποσοστό των τοπικών προϊόντων και οι Μεσσήνιοι κτηματίες εισπράττουν τις επιδοτήσεις. Πράγματι ένα πολύ μεγάλο τμήμα του εισοδήματος είναι αγροτικό αλλά αν φύγουν οι μετανάστες οι Μεσσήνιοι θα αγοράσουν λάδι από την... Τυνησία. Οι ελάχιστοι Μεσσήνιοι αγρότες συνεχίζουν να παράγουν απλώς για να διατηρείται ο... μύθος. 3ος μύθος: Θα αναπτυχθεί η παραθεριστική κατοικία. Στην πραγματικότητα κανένας Ευρωπαίος δεν ενδιαφέρεται να αγοράσει κατοικία σε μια πόλη που οι πεζοί κατεβαίνουν στο δρόμο γιατί είναι κατειλημμένα τα πεζοδρόμια και σε ένα χωριό που δεν υπάρχει γιατρός να σου πάρει την πίεση. 4ος μύθος: Θα αναπτυχθεί ο τουρισμός. Στην πραγματικότητα όσοι τουρίστες έρχονται δυσφημούν στη συνέχεια τη... Μεσσηνία καθώς μένουν άναυδοι από τις χαμηλής ποιότητας υπηρεσίες που “απολαμβάνουν” πληρώνοντας υψηλότατες τιμές. 5ος μύθος: Οι αυτοκινητόδρομοι θα φέρουν την ανάπτυξη: Στην πραγματικότητα οι αυτοκινητόδρομοι είναι αναγκαίοι αλλά όχι ικανοί για να φέρουν από μόνοι τους την ανάπτυξη. Πιθανά να γίνουν δρόμοι φυγής του εισοδήματος καθώς μετά την κατασκευή τους οι Μεσσήνιοι θα μπορούν να κάνουν τα ψώνια τους στην... Αθήνα και να πηγαίνουν στα μπουζούκια της.... Συγγρού. 6ος μύθος: Υπάρχει ποιότητα ζωής στη Μεσσηνία. Στην πραγματικότητα έχει... μποτιλιάρισμα στο Ασπρόχωμα. Κατά τα άλλα αν έχεις εισόδημα πάνω από 3.000 ευρώ το


text:
μήνα μπορείς να μιλάς ανέτως για ποιότητα ζωής. Οταν παίρνεις το βασικό μισθό η ποιότητα πάει περίπατο και μελετάς την.. ποσοτική θεωρία του χρήματος. 7ος μύθος: Η Μεσσηνία είναι ευλογημένος τόπος. Στην πραγματικότητα το ίδιο πιστεύουν στη Λακωνία, στην Αρκαδία και στο... Αφγανιστάν. Γενικότερα πολλοί πιστεύουν ότι ο Θεός όταν δεν έχει τι να κάνει κάθεται και... ευλογεί τόπους. 8ος μύθος: Η πολιτιστική ζωή. Στην πραγματικότητα το Φεστιβάλ Χορού της Καλαμάτας το παρακολουθούν καμιά πεντακοσαριά θεατές ενώ στα... πανηγύρια λικνίζονται στους ρυθμούς του τσιφτετελιού χιλιάδες Μεσσήνιοι. Το φεστιβάλ κοστίζει μισό εκατομμύριο ευρώ ενώ η... γουρνοπούλα είναι φθηνή. 9ος μύθος: Το λιμάνι της Καλαμάτας μπορεί να γίνει πύλη της Ελλάδας. Στην πραγματικότητα θα γίνει πύλη της κολάσεως αν ποτέ αποκτήσει εμπορική κίνηση γιατί οι νταλίκες με τα εμπορεύματα διασχίζουν το κέντρο της πόλης. Σήμερα στο λιμάνι πλέουν βαρκούλες και όπως όλα δείχνουν θα εξακολουθούν να πλέουν. 10ος μύθος: Η αγροτική παραγωγή είναι φιλική στο περιβάλλον. Στην πραγματικότητα οι “οικολόγοι” που διαδίδουν το μύθο δεν έχουν καταλάβει ότι η βιομηχανική αγροτική παραγωγή έχει καταστρέψει τα ποτάμια της Μεσσηνίας. Η υγιεινή διατροφή με λαχανικά θα ήταν αληθινή αν δεν υπήρχαν τα δηλητηριώδη φυτοφάρμακα. Σήμερα η υγιεινή διατροφή είναι απλώς ένας ακόμη.. μύθος. 11ος μύθος. Οι Μεσσήνιοι πολιτικοί. Στην πραγματικότητα για αυτόν το μύθο ευθύνονται οι δημοσιογράφοι που δεν μπορούν να ψελλίσουν ότι ο βασιλιάς είναι γυμνός. 12ος μύθος. Οι Μεσσήνιοι είναι φτωχοί. Στην πραγματικότητα εξαιτίας της παραοικονομίας πολλοί Μεσσήνιοι είναι πλούσιοι και η Μεσσηνία φτωχή. Οπως σε όλη την Ελλάδα με βάση τα δηλωθέντα στοιχεία στην Εφορία οι Μεσσήνιοι πεινάνε. Στην πραγματικότητα στις καφετέριες πίνοντας εσπρέσο αφηγούνται
 μεσσηνιακούς μύθους.
 Η Commission ανακοίνωσε την ενεργοποίηση της ιδιωτικής αποθεματοποίησης για το ελαιόλαδο
 Η Ευρωπαϊκή Επιτροπή πρότεινε την Δευτέρα 25 Μαΐου να επιτραπεί στους ελαιοπαραγωγούς να προσφύγουν στην ιδιωτική αποθεματοποίηση των έξτρα παρθένων και των παρθένων ελαιολάδων, για περίοδο 180 ημερών και μέγιστη ποσότητα 110.000 τόνων. Όπως επισημαίνει, αυτό γίνεται λόγω της σημαντικής και παρατεταμένης μείωσης των τιμών παραγωγού του ελαιολάδου στην Ευρωπαϊκή Ένωση από το ξεκίνημα της ελαιοκομικής περιόδου 2008 – 2009. Μάλιστα, επισημαίνει πως σε αρκετές σημαντικές αντιπροσωπευτικές αγορές, το επίπεδο των τιμών, ειδικά για τα έξτρα παρθένα και τα παρθένα ελαιόλαδα, εδώ και αρκετές εβδομάδες παραμένει αρκετά χαμηλότερα από το επίπεδο ενεργοποίησης του μέτρου της ιδιωτικής αποθεματοποίησης, που είναι 1779 € ανά τόνο για το έξτρα παρθένο ελαιόλαδο και 1710 € ανά τόνο για το παρθένο ελαιόλαδο. Σε ανάλογες περιπτώσεις επιτρέπεται στην Επιτροπή να χορηγήσει ενισχύσεις για την ιδιωτική αποθεματοποίηση. Για την περίπτωση του ελαιολάδου απαιτείται η αναζήτηση προσφορών. Οι κάτοχοι αποθηκευτικών χώρων θα υποβάλουν προσφορές για αποθήκευση έξτρα παρθένων και παρθένων ελαιολάδων για 180 ημέρες και θα ζητήσουν ως αποζημίωση ένα ποσό της ενίσχυσης ανά τόνο και ανά ημέρα. Οι καλύτερες προσφορές θα γίνουν αποδεκτές και οι πληρωμές θα γίνουν στο τέλος της αποθηκευτικής περιόδου. Όπως τονίζει η Επιτροπή, λαμβάνοντας υπόψη τις παρούσες συνθήκες στην αγορά, μια μέγιστη αποθηκευμένη ποσότητα 110.000 τόνων είναι επαρκής ώστε να βοηθήσει να επανέλθει η αγορά ελαιολάδου σε ισορροπία. Βέβαια, ανάλογα με τις προβλέψεις της συγκομιδή της


text:
επόμενης ελαιοκομικής περιόδου 2009 - 2010, που θα είναι διαθέσιμες περί το τέλος του 2009, η Επιτροπή θα έχει τη δυνατότητα να επεκτείνει το μέτρο. Οι προσφορές για την αποθεματοποίηση θα ανοίξουν το συντομότερο δυνατόν κατά τη διάρκεια του επόμενου Ιουνίου και οι περίοδοι επιδοτούμενης ιδιωτικής αποθεματοποίησης των δεξαμενών ελαιολάδου θα ξεκινήσουν κατά τη διάρκεια των μηνών Ιουνίου και Ιουλίου.
 Εθελοντικός καθαρισμός της παραλίας στο Διβάρι
 Εθελοντικό καθαρισμό της παραλίας του Διβαρίου διοργανώνει το Σάββατο 30/5/2009, στις 9 το πρωί η Ελληνική Ορνιθολογική Εταιρεία σε συνεργασία με το Δήμο Πύλου και την εταιρεία «ΔΙΒΑΡΙ Α.Ε.». Ως σημείο συνάντησης ορίζεται το Κέντρο Ενημέρωσης στην περιοχή της λιμνοθάλασσσας της Γιάλοβας. Ο καθαρισμός εντάσσεται στο πλαίσιο συνεργασίας της Ε.Ο.Ε. με την περιβαλλοντική μη κυβερνητική οργάνωση «Μεσόγειος S.O.S.», η οποία εφαρμόζει το πρόγραμμα «Καθαρίστε τη Μεσόγειο 2009», μία εκστρατεία εθελοντικών καθαρισμών των ακτών, του βυθού και άλλων φυσικών περιοχών. Το προσωπικό και οι εθελοντές της Ε.Ο.Ε. θα συντονίζουν την προσπάθεια και θα προσφέρουν κάθε δυνατή βοήθεια σε όλους τους εθελοντές συμμετέχοντες. Με το πέρας των εργασιών καλούνται όλοι όσοι έλαβαν μέρος στον εθελοντικό καθαρισμό, να επισκεφτούν το Κέντρο Ενημέρωσης στη λιμνοθάλασσα της Γιάλοβας. Για τα παιδιά συνοδευόμενα από γονείς, δίνεται η δυνατότητα διεξαγωγής περιβαλλοντικών παιχνιδιών και ζωγραφικής, στον όροφο του Κέντρου. Η Ελληνική Ορνιθολογική Εταιρεία επιζητά επίσης συνεργασία με συλλόγους γονέων και κηδεμόνων, μαθητές, εκπαιδευτικούς αλλά και πολίτες, η συμμετοχή και συμβολή των οποίων θα είναι πολύτιμη για την επίτευξη του βέλτιστου αποτελέσματος. Για περισσότερες πληροφορίες, μπορεί κανείς να απευθυνθεί στη Μαρία Μαυρουδή, στα τηλέφωνα: 27230-23046, 6972-938302 ή στο e-mail: mmavroudi@ornithologiki.gr.
 257 θέσεις από το πρόγραμμα απασχόλησης ανέργων στη Μεσσηνία
 Aνοίγει ο δρόμος στα τέλη του επόμενου μήνα για την πρόσληψη 20.000 ατόμων στους δήμους και τις δημοτικές τους επιχειρήσεις, σύμφωνα και με την κατανομή ανά φορέα που παρουσιάζουν οι «Προσλήψεις στο Δημόσιο». Οι υποψήφιοι θα πρέπει να είναι άνεργοι του ΟΑΕΔ και θα απασχοληθούν για διάστημα έως τρία έτη. Στην κατανομή κατέληξε την περασμένη εβδομάδα η Ένωση των Δήμων της χώρας (ΚΕΔΚΕ) και οι προσλήψεις θα αρχίσουν να τρέχουν μόλις υπογραφεί το μνημόνιο για την υλοποίηση του προγράμματος μεταξύ ΚΕΔΚΕ, υπουργείου Απασχόλησης και ΟΑΕΔ και μετά την ψήφιση από το Α ́ Θερινό Τμήμα της Βουλής διάταξης, που θα αναφέρει ρητά πως οι προσλαμβανόμενοι συμβασιούχοι δεν θα έχουν δικαίωμα μονιμοποίησης. Σε πρώτη φάση κατανέμονται στους δήμους οι 15.000 θέσεις εργασίας, ενώ η κατανομή των υπολοίπων 5.000 θέσεων θα γίνει σταδιακά, ανάλογα με την εξέλιξη της οικονομικής κρίσης και τις επιπτώσεις της στις τοπικές κοινωνίες. Με βάση την κατανομή, οι δήμοι θα προχωρήσουν στην υποβολή αιτημάτων για την κάλυψη των θέσεών τους, εξειδικεύοντας κάθε μία θέση που επιθυμούν (ειδικότητα, απαιτούμενα προσόντα υποψηφίων κ.λπ.). Η επιλογή θα γίνεται από τις ηλεκτρονικές βάσεις δεδομένων του ΟΑΕΔ και αρμόδια θα είναι πενταμελής επιτροπή στην οποία θα συμμετέχουν τρία μέλη από την ΚΕΔΚΕ και δύο μέλη από το υπουργείο Απασχόλησης και τον ΟΑΕΔ. Παράλληλα, στο μνημόνιο ορίζεται πως σε δήμους με περισσότερους από 5.000 κατοίκους πρέπει να προσλαμβάνονται σε ποσοστό 70% των θέσεων άνεργοι που λαμβάνουν ή πρόκειται


text:
να λάβουν επίδομα ανεργίας και σε ποσοστό 30% άνεργοι εγγεγραμμένοι στον ΟΑΕΔ, χωρίς δικαίωμα λήψης επιδόματος. Αντίστοιχα, σε δήμους με λιγότερους από 5.000 κατοίκους πρέπει να προσλαμβάνονται σε ποσοστό 30% άνεργοι που λαμβάνουν ή πρόκειται να λάβουν επίδομα ανεργίας και σε ποσοστό 70% άνεργοι εγγεγραμμένοι στον ΟΑΕΔ, χωρίς δικαίωμα λήψης επιδόματος ανεργίας. Σύμφωνα επίσης με το μνημόνιο, οι δήμοι και τα νομικά τους πρόσωπα θα απασχολήσουν τους προσλαμβανόμενους ανέργους για διάστημα 36 μηνών στη διάρκεια του οποίου θα τους παρέχουν πλήρη μισθό και ασφαλιστική κάλυψη. Στο πλαίσιο του προγράμματος δεν επιτρέπεται η υπερωριακή απασχόληση των προσλαμβανόμενων, καθώς και η απασχόλησή τους κατά τις νυχτερινές ώρες ή Κυριακές και αργίες. Σημειώνεται ότι ανάλογα με την εξέλιξη του προγράμματος και τις ανάγκες, η ΚΕΔΚΕ έχει δικαίωμα να προτείνει στον ΟΑΕΔ την ανακατανομή των θέσεων εργασίας. Οι 257 θέσεις στους Δήμους της Μεσσηνίας είναι:
 Αβίας 5, Αετού 6, Αιπείας 4, Ανδανίας 6, Ανδρούσης 5, Άριος 4, Αριστομένους 6, Αρφαρών 5, Αυλώνος 5, Βουφράδος 3, Γαργαλιάνων 12, Δωρίου 6, Είρας 3, Θουρίας 6, Ιθώμης 4, Καλαμάτας 70, Κορώνης 8, Κυπαρισσίας 12, Λεύκτρου 10, Μεθώνης 4, Μελιγαλά 7, Μεσσήνης 15, Νέστορος 8, Οιχαλίας 5, Παπαφλέσσα 3, Πεταλιδίου 6, Πύλου 8, Κοιν. Τρικόρφου 2, Κοιν. Τριπύλας 2, Φιλιατρών 12, Χιλιοχωρίων 4.
 Περισσότερες πληροφορίες: www.kedke.gr
 Στα 25 λεπτά η εκκαθάριση για το λάδι από την ΕΑΣ
 Στην προχθεσινή συνεδρίαση του Δ/Σ της ΕΑΣ Μεσσηνίας αποφασίστηκε η τιμή εκκαθάρισης για τους παραγωγούς που είχαν παραδώσει το λάδι τους στην ένωση να είναι στα 0.25 λεπτά. Η προκαταβολή που τους είχε δοθεί ήταν 2 ευρώ και με τα 25 λεπτά της εκκαθάρισης η φετινή τιμή έπιασε οροφή στα 2.25 ευρώ το κιλό. Αν αναλογιστούμε τις τρέχουσες τιμές ελαιολάδου η τιμή αυτή μάλλον θα πρέπει να θεωρείται ικανοποιητική.
 23 Μαΐου 2009
 Αφιέρωμα στο φαράγγι ''Κόκκινα Πατερά'' από το Cyberότσαρκα.gr
 Ευχαριστούμε την ομάδα του Cyberότσαρκα.gr για το χρόνο που αφιέρωσε για την προβολή του φαραγγιού ''Κόκκινα Πατερά'' και της περιοχής μας.
 Διαβάστε το αφιέρωμα εδώ
 Ίχνη ψευδαργύρου στη λιμνοθάλασσα της Γιάλοβας
 Αυξημένες ποσότητες ψευδαργύρου στη λιμνοθάλασσα της Γιάλοβας στην Πύλο έδειξαν οι μετρήσεις των δειγμάτων που είχε πάρει το ΕΛΚΕΘΕ. Οι πρώτες εξετάσεις επιβεβαίωσαν τα αρχικά αποτελέσματα των αναλύσεων του Τμήματος Αλιείας. Ήδη η περιφέρεια Πελοποννήσου προχώρησε σε αναστολή της διενέργειας διαγωνισμού για την εκμίσθωση της λιμνοθάλασσας σε αλιευτικό συνεταιρισμό. Από την πλευρά της η Νομαρχία Μεσσηνίας προχωρά σε συνεργασία με το ΕΛΚΕΘΕ σε ειδική μελέτη για την ανάλυση των νερών ενώ ταυτόχρονα θα παρθούν δείγματα ψαριών προκειμένου να διαπιστωθεί αν έχουν περάσει στους ιστούς τους βαρέα μέταλλα. Από την λήψη των δειγμάτων ψαριών (Τσιπούρα, Λαυράκι και Κέφαλο) θα χρειαστούν περίπου 5 μήνες για να βγουν τα αποτελέσματα. Αν τα αποτελέσματα δείξουν ότι έχουν εισχωρήσει στους ιστούς των ψαριών βαρέα μέταλλα τότε η κατάσταση θα είναι πολύ σοβαρή και η απομάκρυνση των τοξικών ουσιών θα είναι χρονοβόρα.
 Πραγματοποιήθηκε χτές στην Αθήνα η απονομή των βραβείων κι επαίνων του «3ου Πανελλήνιου Διαγωνισμού Τυποποιημένου Extra Παρθένου Ελαιολάδου 2008 - 2009 & Συσκευασίας Ελαιολάδου» από τον Γενικό Γραμματέα Καταναλωτή του Υπ. Ανάπτυξης κ. Γιάννη


text:
Οικονόμου. Ο «3ος Πανελλήνιος Διαγωνισμός Τυποποιημένου Extra Παρθένου Ελαιολάδου 2008 - 2009 & Συσκευασίας Ελαιολάδου» οργανώθηκε από τον Πολιτιστικό Οργανισμό «Δρόμοι της Ελιάς» σε συνεργασία με τη Γενική Γραμματεία Καταναλωτή του Υπουργείου Ανάπτυξης, την Ελληνική Εταιρεία Γευσιγνωστών Ελαιοκομικών Προϊόντων (ΕΛ.Ε.Γ.Ε.Π.), το Δίκτυο Ελαιοπαραγωγών Πόλεων Ελλάδος (Δ.Ε.Π.Ε.) και την ευγενική υποστήριξη της Εθνικής Διεπαγγελματικής Οργάνωσης Ελαιολάδου, της Κεντρικής Ένωσης Επιμελητηρίων Ελλάδος και του Επιμελητηρίου Μεσσηνίας. Την τεχνική υποστήριξη της διαδικασίας είχε αναλάβει η εταιρεία LOTUS A.E. Σύμβουλοι Επιχειρήσεων. Χορηγοί επικοινωνίας ήταν η Direction Εκδοτικός Οργανισμός Α.Ε. και το περιοδικό Ελιά & Ελαιόλαδο. Ο Διαγωνισμός προέβλεπε την αξιολόγηση των δειγμάτων του εξαιρετικά παρθένου ελαιολάδου εσοδείας 2008 - 2009 σε επίπεδο γευσιγνωσίας και σε επίπεδο συσκευασίας του τελικού προϊόντος. Συμμετείχαν 28 εταιρείες και συνεταιρισμοί απ' όλη την Ελλάδα με δείγματα τα οποία αξιολογήθηκαν αφού πρώτα κατετάγησαν σε δύο κατηγορίες: Α) Ελαιόλαδα ισχυρής έντασης φρουτώδους και Β) Ελαιόλαδα μεσαίας έντασης φρουτώδους. Η αξιολόγηση της γευσιγνωσίας πραγματοποιήθηκε στα Χημικά Εργαστήρια του Υπουργείου Ανάπτυξης στην Αθήνα, σε ειδικά διαμορφωμένους χώρους, από την ομάδα των γευσιγνωστών της Γενικής Γραμματείας Καταναλωτή, η οποία είναι αναγνωρισμένη από το Διεθνές Συμβούλιο Ελαιολάδου και διαπιστευμένη από το Εθνικό Σύστημα Διαπίστευσης (ΕΣΥΔ). Η αξιολόγηση έγινε σύμφωνα με τους κανόνες που ακολουθούνται από το Διεθνές Συμβούλιο Ελαιολάδου και τη δεοντολογία σε ό,τι αφορά στη διατήρηση του αδιάβλητου του διαγωνισμού και της επιστημονικής μεθόδου γευσιγνωσίας). Η αξιολόγηση της συσκευασίας έλαβε χώρα στην Κεντρική Ένωση Επιμελητηρίων Ελλάδος (Ακαδημίας 6, 5ος όροφος) σύμφωνα με τους κανόνες που αναφέρονται στον Κανονισμό του Διαγωνισμού. Κρίθηκαν τα έξι δείγματα από κάθε κατηγορία από την Επιτροπή Αξιολόγησης, την οποία αποτελούσαν στελέχη υψηλού επαγγελματικού προφίλ, μέλη του Συνδέσμου Διαφημιζομένων Ελλάδος (ΣΔΕ), του Ελληνικού Ινστιτούτου Marketing (ΕΙΜ), της Ένωσης Εταιρειών Διαφήμισης - Επικοινωνίας (ΕΔΕΕ), του Ελληνικού Συνδέσμου Βιομηχανιών Επώνυμων Προϊόντων (ΕΣΒΕΠ), του Συνδέσμου Ελληνικών Βιομηχανιών Τροφίμων (ΣΕΒΤ) κι εκπρόσωποι από τον χώρο των ειδικών εκδόσεων. Τα βραβεία για τα Μεσσηνιακά ελαιόλαδα είναι: κατηγορία Ισχυρή Έντασης Φρουτώδους 1ο Βραβείο, Η εταιρεία ΑΓΡΟ.ΒΙ.Μ. Α.Ε. με το extra παρθένο ελαιόλαδο "ΕΛΑΙΩΝΙΟΝ ΠΟΠ ΚΑΛΑΜΑΤΑΣ" (Καλαμάτα Μεσσηνίας), το οποίο θα βρίσκεται ανάμεσα στα προϊόντα, που θα προσφέρει ο υπουργός Πολιτισμού, κ. Αντώνης Σαμαράς, στους επίσημους προσκεκλημένους του στα εγκαίνια του Μουσείου της Ακρόπολης στις 20 Ιουνίου 2009, κατηγορία Μεσαία Ένταση Φρουτώδους δόθηκαν οι εξής Έπαινοι: PANPROD S.A. - ΠΑΝΤΕΛΟΠΟΥΛΟΣ Α.Ε. με το extra παρθένο ελαιόλαδο "ΚΑΛΛΙΣΤΩ", Αγροτικός Συνεταιρισμός ΜΙΚΡΑΣ ΜΑΝΤΙΝΕΙΑΣ & ΑΒΙΑΣ.
 Εκδήλωση στην Άνω Πόλη Κυπαρισσίας
 21 Μαΐου 2009
 20.000 προσλήψεις στους δήμους στο τέλος Ιουνίου
 Στην πρόσληψη 20.000 ανέργων θα προβούν δήμοι στα τέλη Ιουνίου, μετά και τη χθεσινή οριστικοποίηση από την Ένωση των δήμων (ΚΕΔΚΕ) των κριτηρίων κατανομής των θέσεων. Για την κατανομή των 15.000 θέσεων τα κριτήρια που θα ληφθούν υπόψη είναι ο πληθυσμός (σε ποσοστό 80%) και ο αριθμός των δημοτικών διαμερισμάτων (κατά 20%), ενώ ο αριθμός ανέργων που θα τοποθετηθούν σε κάθε δήμο δεν πρέπει να είναι μικρότερος των δύο Βάσει των κριτηρίων αυτών προβλέπεται για παράδειγμα η τοποθέτηση 260 ανέργων στον Δήμο Πάτρας, 136 στον Δήμο Λάρισας, 106 στον Δήμο Ηρακλείου Κρήτης, 77 στον Δήμο Κοζάνης και 17 στον Δήμο


text:
Καρπενησίου. Παράλληλα, αποφασίστηκε πως σε δήμους με πληθυσμό άνω των 5.000 κατοίκων θα προσληφθούν σε ποσοστό 70% άνεργοι που λαμβάνουν επίδομα από τον ΟΑΕΔ και σε ποσοστό 30% άνεργοι που είναι απλώς εγγεγραμμένοι στους καταλόγους. Αντιθέτως, σε δήμους κάτω των 5.000 κατοίκων η μερίδα του λέοντος (70%) θα αφορά ανέργους που δεν λαμβάνουν επίδομα. Όσοι προσληφθούν θα έχουν κανονικό μισθό και ασφαλιστική κάλυψη, ενώ η επιλογή των ανέργων θα γίνει από επιτροπή της ΚΕΔΚΕ και του ΟΑΕΔ έπειτα από σχετικό αίτημα κάθε δήμου. Για τις υπόλοιπες 5.000 θέσεις δεν έχει γίνει κατανομή και θα προορίζονται για ειδικές περιπτώσεις, σε περιοχές που εμφανίζουν υψηλή ανεργία, όπως για παράδειγμα στη Νάουσα, ή για κάλυψη έκτακτων αναγκών σε τουριστικούς δήμους.
 Διαγωνισμός παραδοσιακών Μεσσηνιακών συνταγών
 Διαγωνισμό προκειμένου να μαζέψει τις παραδοσιακές μεσσηνιακές συνταγές προκηρύσσει το Επιμελητήριο Μεσσηνίας. Η προσπάθεια αυτή κατατείνει στη διάσωση της παραδοσιακής μας κουζίνας, στην ανάδειξή της και τη σύνδεσή της με τον τουρισμό, αλλά και στην παροχή αφορμής στους chef να ασκήσουν το ταλέντο τους στην ωραία παρουσίαση των πιάτων της κουζίνας μας και –γιατί όχι- να τα «πειράξουν» λίγο, σε μια δημιουργική εκδοχή τους. Στόχος ακόμη είναι και η ανάδειξη συστατικών που είναι δυσεύρετα. Οι συνταγές θα πρέπει να βασίζονται ή έστω να περιέχουν ένα ή περισσότερα από τα χαρακτηριστικά γεωργικά προϊόντα της Μεσσηνίας (λάδι, ελιές, κρασί, σύκα κλπ) ή προϊόντα κτηνοτροφίας και αλιείας ή προϊόντα που προέρχονται από μεταποίηση γεωργικών ή κτηνοτροφικών προϊόντων, χαρακτηριστικών της Μεσσηνίας. Όσοι και όσες ενδιαφέρονται να συμμετάσχουν, θα πρέπει να στείλουν στο Επιμελητήριο Μεσσηνίας (πλατεία 23ης Μαρτίου, Καλαμάτα, ΤΚ 241 00) μία ή περισσότερες συνταγές, που να πληρούν τους παραπάνω όρους, μέσα σε φάκελο με την ένδειξη ‘Για τον Διαγωνισμό «Μεσσηνιακές Συνταγές»’. Οι συνταγές θα πρέπει να είναι καθαρογραμμένες και ευανάγνωστες και επάνω στο χαρτί να γράφεται καθαρά το όνομα, η διεύθυνση και το τηλέφωνο του αποστολέα. Εφόσον υπάρχει κινητό τηλέφωνο να γράφεται επίσης. Ο φάκελος με τη συνταγή μπορεί να σταλεί ταχυδρομικά (με σφραγίδα ταχυδρομείου που να μην τεθεί μετά την 31.07.2009) ή με ταχυμεταφορά ή να παραδοθεί από τον ίδιο τον διαγωνιζόμενο στο Επιμελητήριο. Μετά τη λήξη της προθεσμίας υποβολής των συνταγών, θα γίνει η αποσφράγιση των φακέλων οι οποίοι στη συνέχεια θα δοθούν στην Επιτροπή Αξιολόγησης στην οποία θα συμμετέχουν άτομα με γνώσεις σχετικές με τη γαστρονομία, τη γαστρονομική παράδοση και τα τοπικά αγροτικά προϊόντα για να επιλέξει τις 30 καλύτερες. Θα αναδειχθούν 30 νικητές, όσες και οι συνταγές που θα επιλεγούν. Οι δέκα πρώτοι θα κερδίσουν δωροεπιταγές που θα χρησιμοποιήσουν για αγορές τους μόνο από τοπικά καταστήματα της Μεσσηνίας και συγκεκριμένα: Ο πρώτος νικητής δωροεπιταγή 2.000 ευρώ, ο δεύτερος νικητής δωροεπιταγή 1.000 ευρώ, ο τρίτος νικητής δωροεπιταγή 500 ευρώ, ο τέταρτος έως και το δέκατο νικητή δωροεπιταγές 200 ευρώ. Όλες οι συνταγές θα δημοσιευτούν, με τα ονόματα των αποστολέων τους, σε ειδικό έντυπο, που θα εκδώσει το Επιμελητήριο Μεσσηνίας.
 Πηγή εφημερίδα Θάρρος
 Στη φωτογραφία: Καγιανάς
 Χωματερές: 10 εκατ. ευρώ πρόστιμο κάθε ημέρα
 Η «δυσοσμία» από τον τρόπο που η χώρα μας (δεν) διαχειρίζεται το πρόβλημα των παράνομων χωματερών, έφθασε


text: στις Βρυξέλλες και το ζήτημα επανέρχεται στο προσκήνιο με ιδιαίτερα επώδυνη εξέλιξη για την Ελλάδα. Σε χρονικό διάστημα μικρότερο του εξαμήνου, η χώρα μας θα κληθεί να καταβάλλει εν είδει προστίμου, ποσόν περίπου 10 εκατομμυρίων ευρώ, και μάλιστα σε ημερήσια βάση.Ο λόγος; Η συνεχιζόμενη λειτουργία τετρακοσίων (400) παράνομων χωματερών –ανοιχτές κοινωνικές και περιβαλλοντικές πληγές– κινητοποίησε τα αρμόδια όργανα της Ε.Ε., αιφνιδιάζοντας τους Ελληνες συναρμόδιους, αφού έως το «παρά πέντε» η ημετέρα πλευρά εκτιμούσε αφελώς (και πονηρώς) ότι η επερχόμενη καταδίκη θα αφορούσε μόνον επτά παράνομες χωματερές.Για να γίνει πιο σαφές, οι 400 ανεξέλεγκτες χωματερές, που βρίσκονται ακόμα σε λειτουργία ενώ θα έπρεπε να είχαν κλείσει προ πολλού, θα μας κοστίζουν περί τα 34.000 ευρώ η κάθε μία για κάθε ημέρα λειτουργίας τους, και είναι αυτές που δεν «σφραγίστηκαν» με την εκπνοή του 2008, όταν δηλαδή εξαντλήθηκαν και οι τελευταίες παρατάσεις της Ε.Ε.Αλλωστε, η αρμόδια επίτροπος για την Περιφερειακή Πολιτική της Ε.Ε. Ντανούτα Χούμπνερ, στη σχετική προειδοποιητική επιστολή της 14ης Απριλίου, καθιστούσε στη χώρα μας σαφή την πρόθεση να εφαρμοστεί η απόφαση του Ευρωπαϊκού Δικαστηρίου στο ακέραιο. Δηλαδή, να επιβληθούν στη χώρα μας πρόστιμα όχι για επτά χωματερές –όπως θέλαμε να πιστεύουμε ότι ξέρουν οι Ευρωπαίοι εταίροι μας– αλλά για 400 ΧΑΔΑ (Χώροι Ανεξέλεγκτης Διαχείρισης Απορριμμάτων) αφού τελικώς δεν μπορέσαμε «να κρύψουμε κάτω από το χαλί» τόσες πολλές παράνομες χωματερές, παρά τα όσα ελέγοντο εκ χειλέων αρμοδίων περί πλήρους ικανοποίησης των κοινοτικών από την πρόοδο σχετικών εργασιών.Μάλιστα, ύστερα από κάθε επίσκεψη κοινοτικών ελεγκτικών οργάνων στη χώρα μας, από ελληνικής πλευράς ανακοινωνόταν ότι η Ε.Ε. «μετράει» μόνο τις χωματερές για τις οποίες μας παρέπεμψε και μας καταδίκασε το 2005.Το κρυφτούλι όμως με τους αριθμούς δεν μπορούσε να συνεχιστεί. Οι χωματερές που καταγράφαμε και «παρουσιάζαμε» στους Ευρωπαίους ήταν 1.102, αλλά οι χωματερές που ανταποκρίνονταν σε πραγματικούς αριθμούς έφταναν τις 3.000. Οπως και οι χωματερές για τις οποίες επισήμως υπήρχε εκκρεμότητα ήταν επτά, αλλά στην πραγματικότητα άγγιζαν τις 400. Τώρα όμως οι Βρυξέλλες και γνωρίζουν, και θύμωσαν, και τελεσίγραφο στέλνουν.Αυτό πρακτικά σημαίνει ότι η Ελλάδα θα κληθεί να απολογηθεί γιατί, κατά παράβαση των κοινοτικών οδηγιών, δεν προχώρησε είτε στο να βάλει λουκέτο, είτε να αποκαταστήσει παράνομες χωματερές της. Η διαδικασία που θα ακουλουθηθεί θα δώσει ενδεχομένως τη δυνατότητα στην ελληνική πλευρά να εκθέσει τις προόδους που σημειώθηκαν τα τελευταία δύο χρόνια και να αιτηθεί ελαφρότερων ποινών και προστίμων.Το βέβαιο είναι ότι η απόφαση θα εκδοθεί μετά έξι μήνες, και τότε τα πράγματα θα είναι πολύ άσχημα καθώς με δεδομένη την κατάσταση της οικονομίας, θα κληθούμε να καταβάλλουμε τα παραπάνω πρόστιμα. Παράλληλα, η χώρα μας θα κληθεί να αιτιολογήσει και την καθυστέρηση που παρατηρείται στο ζήτημα καύσης του RDF (υλικό που παράγεται από το εργοστάσιο ανακύκλωσης στα Ανω Λιόσια). Το RDF, σύμφωνα με όσα είχαν συνομολογηθεί, θα έπρεπε να καίγεται στα «τσιμεντάδικα» αλλά το ΥΠΕΧΩΔΕ δεν έχει υπογράψει ακόμη τη σχετική άδεια με αποτέλεσμα το υλικό αυτό (πρόκειται για πολλές χιλιάδες τόνους) να καταλήγει στη χωματερή της Φυλής επιβαρύνοντάς την ακόμη περισσότερο.Για τους γνωρίζοντες πάντως, δεν προκαλεί έκπληξη το γεγονός ότι οι Βρυξέλλες ξαφνικά αφυπνίστηκαν


text:
και έσπευσαν να μάθουν τον ακριβή αριθμό των παράνομων χωματερών που βρίσκονται ακόμη σε λειτουργία. Πολλοί μάλιστα ανέμεναν την εξέλιξη (είναι οι ίδιοι που υποστηρίζουν ότι σε πολύ μικρό χρονικό διάστημα «έρχεται» παραπομπή που θα αφορά μόνο την Αττική).Πολλά ακούγονται πάντως για έναν ανελέητο πόλεμο συμφερόντων, «για γρήγορες και αποτελεσματικές λύσεις», για εταιρείες και λόμπι που μεθοδεύουν τη δημιουργία μεγάλων μονάδων καύσης σύμμεικτων απορριμμάτων παντού, σε ολόκληρη σχεδόν την Ευρώπη. Η χώρα μας, που δεν κατάφερε ποτέ να προχωρήσει με σοβαρότητα στην ανακύκλωση των υλικών συσκευασίας (παρά τα κεφάλαια που δόθηκαν), αποτελεί εύκολο πεδίο εφαρμογής τέτοιων λύσεων, με δεδομένη μάλιστα και τη μαζική κοινωνική δυσφορία για τη χωροθέτηση των ΧΥΤΑ, οπουδήποτε και αν αυτοί προτάθηκαν να κατασκευαστούν.Δεν είναι τυχαίο άλλωστε ότι, παρά τις προσπάθειες που καταβλήθηκαν τα τελευταία χρόνια για εξεύρεση λύσης σε περιοχές όπου δεν υπάρχει ούτε ένας νόμιμος χώρος εναπόθεσης απορριμμάτων, το πρόβλημα παραμένει οξύτατο. Για παράδειγμα, τρεις νομοί στην Πελοπόννησο «πετάνε» τα σκουπίδια τους ανεξέλεγκτα. Είναι η Κορινθία (σε έναν ΧΑΔΑ τη οποίας οφείλεται και η μεγάλη πυρκαγιά του 2007), η Αρκαδία και η Αργολίδα. Και όμως παρά τις προσπάθειες λύση δεν διαφαίνεται. Οπου και να χωροθετείται χωματερή, συναντάει κύματα αντιδράσεων από κατοίκους και φορείς. Στην Ευρυτανία όπου δεν υπάρχει ακόμη υγειονομική ταφή, δεν μπορεί να βρεθεί χώρος. «Στο κόκκινο» είναι και η Ηλεία. Είναι και η Φωκίδα αλλά και η Ικαρία.Αντίθετα όπου δρομολογούνται λύσεις, η εικόνα αλλάζει άρδην. Για παράδειγμα, σε ενάμιση χρόνο στην Ανατολική Μακεδονία και Θράκη (όπου κατασκευάζονται 3 ΧΥΤΑ) θα έχουν κλείσει 28 ανεξέλεγκτες χωματερές. Στην Ημαθία όταν ολοκληρωθεί ο ΧΥΤΑ, θα κλείσουν 17 περιφερειακοί ΧΑΔΑ. Το ίδιο και στην Εύβοια: όταν τελειώσουν τα έργα κατασκευής του ΧΥΤΑ στα Νέα Στύρα, θα κλείσουν 20 ΧΑΔΑ.«Ποτέ δεν κρύψαμε τον πραγματικό αριθμό των ανεξέλεγκτων χωματερών», υποστηρίζει μιλώντας στην «Κ» ο υφυπουργός Εσωτερικών κ. Αθ. Νάκος, πρόεδρος της Διυπουργικής Επιτροπής για τη Διαχείριση των Στερεών Αποβλήτων (στην οποία, σημειώνεται, δεν μετέχει το ΥΠΕΧΩΔΕ). Ο κ. Νάκος λέει ότι «τα περισσότερα εμπόδια για την εκτέλεση έργων κατασκευής ΧΥΤΑ που θα συντελούσαν αποφασιστικά στο κλείσιμο των ΧΑΔΑ, είναι οι τοπικές κοινωνίες, όπου, βεβαίως, κανείς δεν θέλει τα σκουπίδια στην αυλή του. Ολοι τα θέλουν στην αυλή του γείτονα».
 Της Έφης Xατζηιωαννίδου στην εφημερίδα Καθημερινή
 Φωτοβολταϊκά στις στέγες των σπιτιών και με την... βούλα
 Κίνητρα για εγκατάσταση φωτοβολταϊκών στις στέγες των σπιτιών, με απλές διαδικασίες και αυξημένη τιμή πώλησης προς τη ΔΕΗ, της ηλεκτρικής ενέργειας, που θα παράγεται από τον ήλιο, ανακοίνωσε σήμερα ο υπουργός Ανάπτυξης, Κωστής Χατζηδάκης. Το πρόγραμμα θα υλοποιηθεί με κοινή υπουργική απόφαση των υπουργών Οικονομίας, Ιω. Παπαθανασίου, ΠΕΧΩΔΕ, Γ. Σουφλιά και Ανάπτυξης Κ. Χατζηδάκη, η οποία θα υπογραφεί το επόμενο δεκαπενθήμερο. Όπως υπογράμμισε ο υπουργός, η εγκατάσταση των φωτοβολταϊκών θα γίνεται χωρίς γραφειοκρατικές διαδικασίες στις πολεοδομίες, χωρίς υποχρέωση ανοίγματος βιβλίων στην Εφορία, χωρίς φορολόγηση ή αδειοδότηση από τη Ρυθμιστική Αρχή Ενέργειας και το υπουργείο Ανάπτυξης. Στις πολυκατοικίες η εγκατάσταση θα γίνεται με απόφαση της γενικής συνέλευσης των συνιδιοκτητών και με την πλειοψηφία που προβλέπει ο κανονισμός. Η ΔΕΗ θα αγοράζει την ενέργεια, που θα παράγουν


text:
τα φωτοβολταϊκά, προς 55 λεπτά την κιλοβατώρα, τιμή που ισχύει για όσες συμβάσεις υπογραφούν το 2009, 2010 και 2011 και θα είναι εγγυημένη για 25 χρόνια με τιμαριθμική αναπροσαρμογή. Με τα δεδομένα αυτά η απόσβεση της επένδυσης θα γίνεται σε διάστημα περίπου πέντε ετών. Σύμφωνα με τα στοιχεία, που έδωσε ο γενικός γραμματέας του υπουργείου, Κ. Μουσουρούλης: Ένα μέσο νοικοκυριό καταναλώνει 5.000 - 7.000 κιλοβατώρες το χρόνο, Ένας φωτοβολταϊκός σταθμός ισχύος 1 κιλοβάτ παράγει κατά μέσο όρο 1300 κιλοβατώρες το χρόνο, Συνεπώς, οι ανάγκες του νοικοκυριού καλύπτονται με φωτοβολταϊκό ισχύος 5 κιλοβάτ, που κοστίζει περί τις 25.000 ευρώ και για την εγκατάστασή του απαιτείται επιφάνεια 80 τ.μ. Η ΔΕΗ θα συμψηφίζει το λογαριασμό με την αξία του ρεύματος, που θα αγοράζει από το νοικοκυριό. Αν η αξία της παραγωγής είναι μεγαλύτερη από τις χρεώσεις της ΔΕΗ, ο λογαριασμός θα είναι πιστωτικός. Εκτός από τους ιδιώτες, δυνατότητα εγκατάστασης φωτοβολταϊκών, με τις συγκεκριμένες προϋποθέσεις και κίνητρα, θα έχουν και μικρές ή πολύ μικρές επιχειρήσεις, που απασχολούν έως δέκα εργαζόμενους και κάνουν τζίρο μέχρι 2 εκατ. ευρώ. Η διαδικασία για την εγκατάσταση και λειτουργία του φωτοβολταϊκού, θα κοστίζει 300 - 500 ευρώ, θα ολοκληρώνεται το πολύ σε 70 ημέρες και θα περιλαμβάνει πέντε βήματα: κατάθεση αίτησης για προσφορά σύνδεσης στη ΔΕΗ, έγκριση εργασιών μικρής κλίμακας από την Πολεοδομία, υπογραφή συμβάσεων σύνδεσης και πώλησης της ενέργειας με τη ΔΕΗ και ενεργοποίηση της σύνδεσης. Όλες οι λεπτομέρειες της διαδικασίας θα καθοριστούν με την υπουργική απόφαση, ενώ θα υπάρξει και εγκύκλιος από το ΥΠΕΧΩΔΕ για τεχνικές - αισθητικές παραμέτρους. Ο κ. Χατζηδάκης και ο υφυπουργός Ανάπτυξης, Γ.Μπούγας, ανακοίνωσαν, επίσης, μέτρα για διευκόλυνση της εγκατάστασης φωτοβολταϊκών στο έδαφος, σύμφωνα με τα οποία, τα πάνελ θα μπορούν να εγκαθίστανται και σε μη άρτια και οικοδομήσιμα οικόπεδα, ενώ καταργείται η υποχρέωση έκδοσης οικοδομικής άδειας. Επιπλέον, απλοποιείται η διαδικασία για την αξιοποίηση γεωθερμικών πεδίων. Σύμφωνα με τον κ. Χατζηδάκη, με τα μέτρα αυτά θα υπάρξει οικονομικό όφελος για τους πολίτες, τονώνεται η αγορά και ανακουφίζεται το ηλεκτρικό σύστημα της χώρας, ειδικά τις ώρες αιχμής του καλοκαιριού. «Η Ελλάδα έχει την πρωτιά στην Ευρώπη με τους ηλιακούς θερμοσίφωνες, θέλουμε σε λίγα χρόνια να έχουμε την αντίστοιχη πρωτιά στα φωτοβολταϊκά», τόνισε ο υπουργός Ανάπτυξης.
 Αγρότες: σενάρια για την μετά το 2013 εποχή
 Μια πρόταση – σόκ για τον αγροτικό τομέα της χώρας μας περιλαμβάνεται στο πακέτο προτάσεων που έστειλαν οι αρμόδιες υπηρεσίες της κομισιόν στην Ελλάδα για να τεθούν σε δημόσιο διάλογο εν όψει της αναθεώρησης της ΚΑΠ για μετά το 2013. Η πρόταση λέει απλά ότι οι Ευρωπαϊκές επιδοτήσεις θα πηγαίνουν μόνο στους κατά κύριο επάγγελμα αγρότες και όλοι οι υπόλοιποι «πετάγονται» έξω από τις επιδοτήσεις. Αυτό σημαίνει ότι 700.000 οικογένειες που συμπληρώνουν το εισόδημα τους από αγροτικές καλλιέργειες κόβονται οριστικά από το σύστημα των επιδοτήσεων. Την πρόταση – βόμβα της Κομισιόν την ανέδειξε χθές ο πρόεδρος της ΠΑΣΕΓΕΣ κ. Τζανέτος Καραμίχας στη σύσκεψη των προέδρων των Ενώσεων για τις ενεργοποιήσεις των δικαιωμάτων. Αν ισχύσει αυτή η πρόταση θα επιφέρει «εμφύλιο» πόλεμο μεταξύ των κατά κύριο επάγγελμα αγροτών και των απασχολουμένων


text:
συμπληρωματικά με την γεωργία, αναμένεται δε να βάλει φωτιά στον δημόσιο διάλογο για τα αγροτικά που θα ακολουθήσει λίγες μέρες πρίν τις ευρωεκλογές και θα κληθούν τα κόμματα να πάρουν θέση διότι η νέα ευρωβουλή που θα προκύψει θα είναι αυτή που θα συζητήσει την αναθεώρηση της ΚΑΠ.
 Τηλεφωνική γραμμή για οχλήσεις από κουνούπια
 Το πρόγραμμα διαχείρισης και καταπολέμησης των κουνουπιών στη Μεσσηνία για φέτος και του χρόνου συζητήθηκε προχθές στη Νομαρχία, στις συνεδριάσεις της επιστημονικοτεχνικής
 και της επιτροπής παρακολούθησης της προγραμματικής σύμβασης για το συγκεκριμένο πρόγραμμα. Συζητήθηκαν η πορεία υλοποίησης του φυσικού αντικειμένου της σύμβασης και οι ενέργειες που πρέπει να δρομολογηθούν σύντομα για την καλύτερη εφαρμογή του προγράμματος. Για την αντιμετώπιση των προβλημάτων όχλησης από τα κουνούπια υπάρχει η τηλεφωνική γραμμή 801-1122884, στην οποία οι πολίτες μπορούν να επικοινωνούν καθημερινά από τις 9 το πρωί μέχρι τις 3 το μεσημέρι.
 Καταρρέει το ισπανικό «μοντέλο» για το low cost ελαιόλαδο
 Νέα δεδομένα και ανατροπές στους όρους, με τους οποίους διεξάγεται το «παιχνίδι» της εμπορίας του ελαιολάδου στην Ευρωπαϊκή Ένωση, δημιουργεί το οικονομικό «ναυάγιο», στο οποίο οδηγείται η ισπανική Sos Cuetara, ηγέτιδα εταιρεία στην εμπορία του προϊόντος, παγκοσμίως. Παράγοντες της αγοράς εκτιμούν ότι η συγκεκριμένη εξέλιξη ενδεχομένως συμβάλλει στην αύξηση των τιμών παραγωγού σε Ευρώπη και Ελλάδα. Σύμφωνα με ιταλικά δημοσιεύματα και πληροφορίες της ελληνικής πρεσβείας στη Ρώμη, το Διοικητικό Συμβούλιο της Sos Cuetara, η οποία σημειωτέον αποτελεί την ηγέτιδα εταιρεία στην εμπορία του ελαιολάδου, καθώς διακινεί το 22%, περίπου, της παγκόσμιας αγοράς (50% της ιταλικής αγοράς, 25% της ισπανικής, 20% του Καναδά και 19% της αχανούς αγοράς των ΗΠΑ), απέπεμψε τον πρόεδρο και το διευθύνοντα σύμβουλο της εταιρείας, με την κατηγορία της εικονικής διαπραγμάτευσης μετοχών της στο ισπανικό χρηματιστήριο. Η ισπανική εταιρεία, μετά τις επενδύσεις στην Ιταλία το 2008 δημιούργησε υποχρεώσεις ύψους περίπου 1,3 δις δολαρίων, λόγω δε της διεθνούς οικονομικής κρίσης, αντιμετωπίζει οικονομικά προβλήματα έναντι των πιστωτικών της ιδρυμάτων. Για το λόγο αυτό εξάλλου, προχώρησε στην πώληση στον ιταλικό όμιλο Mataluni, του ιταλικού εμπορικού σήματος "Dante", αντί του ποσού των 30 εκατ. ευρώ, με το οποίο διακινείται το 15% της αγοράς ελαιολάδου στην Ιταλία, ενώ ανακοινώθηκε η πρόθεση για την πώληση του 25% των μετοχών της Carapelli. Οι εξελίξεις αυτές, σύμφωνα και με τα δημοσιεύματα, θέτουν σε αμφισβήτηση το μοντέλο της εμπορίας ελαιολάδου, που εφαρμόζει τα τελευταία χρόνια η Sos Cuetara, βασιζόμενο στο τρίπτυχο, της μείωσης του κόστους παραγωγής, της τυποποίησης του προϊόντος και σε εξαγορές εταιρειών και εμπορικών σημάτων. Πλέον, με ενδιαφέρον αναμένεται η πολιτική που θ' ακολουθήσει η νέα διεύθυνση της εταιρείας, ώστε να μπορεί να γίνει σαφέστερη εκτίμηση ως προς το κατά πόσο αυτή θα επηρεάσει την τιμή του ελαιολάδου διεθνώς, αναφέρει καταλήγοντας σχετικό έγγραφο της ελληνικής πρεσβείας, ενώ παράγοντες της ελληνικής αγοράς εκτιμούν, σαφώς θετικά την εν λόγω εξέλιξη, για τον έλληνα παραγωγό. Σε εντελώς αντίθετη κατεύθυνση κινούνται, βεβαίως, Ελλάδα και Ιταλία. Πρόσφατα, μάλιστα, ελαιουργικοί φορείς των δύο χωρών συναντήθηκαν στη Ρώμη και συζήτησαν την προοπτική καθιέρωσης - σε ευρωπαϊκό επίπεδο - μιας κατηγορίας ελαιολάδου, απαράμιλλης ποιότητας, πάνω από την κατηγορία extra παρθένο, προκειμένου


text:
να καρπωθεί ο παραγωγός στο μεγαλύτερο βαθμό, την υπεραξία του προϊόντος και ο καταναλωτής τα οφέλη από την κατανάλωσή του, κάτι που υποστηρίζει και η Εθνική Διεπαγγελματική Οργάνωση Ελαιολάδου και Ελιάς (ΕΔΟΕΕ). Σύμφωνα με τις εκτιμήσεις των φορέων αυτών ένα τέτοιο ελαιόλαδο θα μπορούσε να «πιάσει» τιμές λιανικής πώλησης από 7 έως 10 ευρώ το κιλό, εφόσον φυσικά καταφέρει να αποκτήσει την φερεγγυότητα που απαιτείται, αλλά εφόσον η θεσμοθέτησή του συνοδευτεί από τις κατάλληλες κινήσεις marketing. Και βεβαίως ειδήσεις όπως αυτές της οικονομικής δυσπραγίας της Sos Cuetara μόνο θετικά μπορούν ν' αξιολογηθούν για τα συμφέροντα της χώρας μας.
 Η ΕΛΤΕΡ ΑΤΕ – INTRAKAT ανέλαβε το φράγμα των Φιλιατρών
 Υπεγράφη από την Κοινοπραξία ΕΛΤΕΡ ΑΤΕ - INTRAKAT και το υπουργείο Αγροτικής Ανάπτυξης και Τροφίμων η σύμβαση κατασκευής του έργου "Κατασκευή Φράγματος Λεκάνης Φιλιατρίνου Νομού Μεσσηνίας", προϋπολογισμού 35,3 εκατ. ευρώ., η οποία περιλαμβάνει και όλες τις συναφείς εργασίες, όπως εκτροπής, θεμελιώσεως, στεγανώσεως, αγωγού μεταφοράς, οδοποιίας, κ.λπ.. Ο συνολικός όγκος του φράγματος θα είναι περίπου 370.000 μ3 και ο ωφέλιμος όγκος του ταμιευτήρα του φράγματος περίπου 8 εκατ. μ3. Στη σύμβαση περιλαμβάνεται επίσης η κατασκευή του Αγωγού Μεταφοράς νερού στην κατανάλωση, ο οποίος θα αρχίζει από την περιοχή του φράγματος και θα καταλήγει στις θέσεις απόληψης για την άρδευση των γεωργικών εκτάσεων της περιοχής Φιλιατρών. Τέλος επειδή τμήμα της υφιστάμενης οδού Φιλιατρών - Χριστιανούπολης κατακλύζεται από τον ταμιευτήρα του φράγματος στη σύμβαση προβλέπεται και η κατασκευή της νέας οδού αποκατάστασης της οδικής επικοινωνίας.
 Ασθενής σεισμική δόνηση μεγέθους 4,2 βαθμών της κλίμακας Ρίχτερ έγινε αισθητή στις 6:21 στη Ζάκυνθο. Σύμφωνα με το Γεωδυναμικό Ινστιτούτο, το επίκεντρο του σεισμού εντοπίζεται 250 χιλιόμετρα δυτικά της Αθήνας, στο θαλάσσιο χώρο της Ζακύνθου. Το Ευρωπαϊκό Γεωδυναμικό Ινστιτούτο αναφέρει ότι η σεισμική δόνηση είναι επιφανειακή, με εστιακό βάθος μόλις 1 χιλιόμετρο. Η σεισμική δόνηση έγινε αισθητή σε Τριφυλία και Ηλεία. Μέχρι στιγμής δεν έχουν αναφερθεί ζημιές.
 «Πάγωσε» η αγορά ελαιολάδου...
 Το αίτημα της Ισπανίας, που υπέβαλε στην Ευρωπαϊκή Επιτροπή και θα εξετασθεί στο προσεχές Συμβούλιο υπουργών Γεωργίας της Ευρωπαϊκής Ενωσης, για τη λειτουργία του μηχανισμού της ιδιωτικής αποθεματοποίησης στο ελαιόλαδο, «πάγωσε» και την εγχώρια αγορά του προϊόντος. Έτσι οι διακινητές χύμα ελαιολάδου δεν δέχονται πλέον τις προσφορές του ιταλικού εμπορίου και οι τιμές παραγωγού παρουσίασαν την περασμένη εβδομάδα μια ελαφρά ανάκαμψη, κινούμενες γύρω στα 2 ευρώ το κιλό (τιμή cif στην Ιταλία) για το εξαιρετικά παρθένο λάδι. Στην Ισπανία οι τιμές ex factory για τα ισπανικά ελαιόλαδα συνέχισαν την περασμένη εβδομάδα να κινούνται κάτω από τα επίπεδα της ιδιωτικής αποθεματοποίησης και συγκεκριμένα γύρω στο 1,70 ευρώ το κιλό για τα εξαιρετικά παρθένα, γύρω στο 1,65 ευρώ κιλό για τα παρθένα, γύρω στο 1,55ευρώ το κιλό οι βιομηχανικοί άσοι.
 Επιτέλους τους ξεριζώσαμε... (Κεμάλ Ατατούρκ, 13 Αυγούστου 1923)
 Η γενοκτονία των Ποντίων (1916 – 1923) με 353.000 νεκρούς αποτελεί τη δεύτερη μεγάλη γενοκτονία του αιώνα μας. Το Φεβρουάριο του 1994 η Βουλή των Ελλήνων ψήφισε ομόφωνα την ανακήρυξη της 19ης Μαϊου ως Ημέρας Μνήμης για τη Γενοκτονία των Ελλήνων στο μικρασιατικό Πόντο την περίοδο 1916-1923. Η αναγνώριση αυτή, παρόλη την εβδομηκονταετή


text: καθυστέρηση, δικαίωσε ηθικά τον ποντιακό ελληνισμό και συνέδεσε το σύγχρονο ελληνισμό με την ιστορική του μνήμη. Γιατί η ήττα του 1922, η “νέα τάξη πραγμάτων” που επικράτησε τότε, με την απόλυτη συνενοχή ολόκληρου του ελλαδικού πολιτικού κατεστημένου, περιόρισαν ουσιαστικά όχι μόνο τα γεωγραφικά όρια του ελληνισμού αλλά και τα διανοητικά. Ο περιορισμός των πνευματικών νεοελληνικών οριζόντων είχε άμεση αντανάκλαση στη ελλειματική ιστορική μνήμη των σύγχρονων Ελλήνων. Η γενοκτονία ως όρος διαμορφώθηκε κυρίως στη δίκη της Νυρεμβέργης το 1945, όπου δικάστηκε η ηγεσία των ναζιστών εγκληματιών του πολέμου. Συγκεκριμένα ο όρος σημαίνει τη μεθοδική εξολόθρευση, ολική ή μερική, μιας εθνικής, φυλετικής ή θρησκευτικής ομάδας. Πρόκειται για ένα πρωτογενές έγκλημα, το οποίο δεν έχει συνάρτηση με πολεμικές συγκρούσεις. Ο γενοκτόνος δεν εξοντώνει μια ομάδα για κάτι που έκανε, αλλά για κάτι που είναι. Στην περίπτωση των Ελλήνων του Πόντου, επειδή ήταν Έλληνες και Χριστιανοί. Ο ποντιακός ελληνισμός, από την πτώση της αυτοκρατορίας της Τραπεζούντας (1461) γνώρισε συνεχείς διωγμούς, σφαγές, ξεριζωμούς και προσπάθειες για το βίαιο εξισλαμισμό και εκτουρκισμό του, με αποκορύφωμα τη συστηματική και μεθοδευμένη εξόντωση – γενοκτονία του αιώνα μας. Επτά χρόνια μετά την άλωση της Πόλης, οι Οθωμανοί κατέλαβαν την Τραπεζούντα. Η οθωμανική κατάκτηση του μικρασιατικού Πόντου μπορεί να διαριθεί σε τρεις περιόδους. Η πρώτη αρχίζει με την άλωση της Τραπεζούντας το 1461 και λήγει στα μέσα του 17ου αιώνα. Την περίοδο αυτή οι Τούρκοι κρατούν μάλλον ουδέτερη στάση κατά των Ελλήνων του Πόντου. Η δεύτερη αρχίζει στα μέσα του 17ου αιώνα και λήγει με το τέλος του πρώτου ρωσοτουρκικού πολέμου. Χαρακτηρίζεται με τη θρησκευτική βία κατά των χριστιανικών πληθυσμών. Κατά την περίοδο αυτή πραγματοποιούνται οι ομαδικοί εξισλαμισμοί των ελληνικών πληθυσμών. Η τελευταία περίοδος, που τελειώνει το 1922 υποδιαιρείται σε δύο υποπεριόδους. Η πρώτη αρχίζει με τη συνθήκη του Κιουτσούκ Καϊναρτζή, το 1774. Χαρακτηρίζεται από τη συστηματική προσπάθεια των τοπικών αρχών να μην εφαρμόζουν προς όφελος των χριστιανώντους φιλελεύθερους νόμους. H δεύτερη υποπερίοδος αρχίζει το 1908 και χαρακτηρίζεται από την ανάπτυξη του τουρκικού εθνικισμού. Από τους βαλκανικούς πολέμους και από τους επίσημους συμβούλους, των Γερμανών, οι Νεότουρκοι διδάχθηκαν ότι μονάχα με την εξαφάνιση των Ελλήνων και Αρμενίων θα έκαναν πατρίδα τους τη Μικρά Ασία. Οι διάφορες μορφές βίας δεν αρκούσαν για να φέρουν τον εκτουρκισμό. Η απόφαση για την εξόντωσή τους πάρθηκε από τους Νεότουρκους το 1911, εφαρμόστηκε κατά τη διάρκεια του Α ́ Παγκοσμίου πολέμου και ολοκληρώθηκε από το Μούσταφα Κεμάλ (1919 – 1923). Το Νεοτουρκικό Κομιτάτο < Ένωση και Πρόοδος > ιδρύθηκε το 1889. Στο συνέδριο τους, που πραγματοποιήθηκε στη Θεσσαλονίκη το 1911 πάρθηκε η απόφαση, ότι η Μικρά Ασία πρέπει να γίνει μωαμεθανική χώρα. Η απόφαση αυτή καταδίκασε σε θάνατο διάφορες εθνότητες. Οι Τούρκοι στον Πόντο άρχισαν με την επιστράτευση όλων από 15 έως 45 ετών και την αποστολή τους σε Τάγματα Εργασίας. Παράλληλα αμφισβήτησαν το δικαίωμα των Ελλήνων να ασκούν ελεύθερα τα επαγγέλματά τους και επί πλέον απαγόρευσαν τους μουσουλμάνους να εργάζονται επαγγελματικά με τους Έλληνες με την ποινή της τιμωρίας από τις στρατιωτικές Αρχές. Κατ ́ αρχάς οι άτακτες ορδές των Τούρκων επιτίθονταν στα απομονωμένα


text: ελληνικά χωριά κλέβοντας, φονεύοντας, αρπάζοντας νέα κορίτσια, κακοποιώντας και καίγοντάς τα. Ακολουθούν οι διωγμοί των Ελλήνων του Πόντου. Η εφαρμογή αυτής της πολιτικής ανάγκασε χιλιάδες Έλληνες των παραλίων της Μικρασίας να εγκαταλείψουν τις προαιώνιες εστίες τους και να μετοικήσουν με πολυήμερες εξοντωτικές πορείες. Σύμφωνα με μια έκθεση της Ελληνικής Πρεσβείας, με ημερομηνία τον Ιούνιο του 1915 είναι γραμμένα τα εξής: < Οι εκτοπιζόμενοι από τα χωριά τους δεν είχαν δικαίωμα να πάρουν μαζί τους ούτε τα απολύτως αναγκαία. Γυμνοί και ξυπόλητοι, χωρίς τροφή και νερό, δερόμενοι και υβριζόμενοι, όσοι δεν εφονεύοντο οδηγούντο στα όρη από τους δημίους τους. Οι περισσότεροι απ’ αυτούς πέθαιναν κατά την πορεία από τα βασανιστήρια. Το τέρμα του ταξιδιού δεν σήμαινε και τέρμα των δεινών τους, γιατί οι βάρβαροι κάτοικοι των χωριών, τους παρελάμβαναν για να τους καταφέρουν το τελειωτικό πλήγμα ... >. Σκοπός των Τούρκων ήταν, με τους εκτοπισμούς, τις πυρπολίσεις των χωριών, τις λεηλασίες, να επιτύχουν την αλλοίωση του εθνολογικού χαρακτήρα των ελληνικών περιοχών και να καταφέρουν ευκολότερα των εκτουρκισμό εκείνων που θα απέμεναν. Το τελικό πλήγμα ήρθε το 1919 όταν αρχίζει νέος διωγμός κατά των Ελλήνων από το κεμαλικό καθεστώς, πολύ πιο άγριος κι απάνθρωπος από τους προηγούμενους. Εκείνος ο διωγμός υπήρξε η χαριστική βολή για τον ποντιακό ελληνισμό. Στις 19 Μαϊου, με την αποβίβαση του Μουσταφά Κεμάλ στη Σαμψούντα, αρχίζει η δεύτερη και σκληρότερη φάση της Ποντιακής Γενοκτονίας. Με τη βοήθεια μελών του Νεοτουρκικού Κομιτάτου συγκροτεί μυστική οργάνωση, τη Mutafai Milliye, κηρύσσει το μίσος εναντίον των Ελλήνων και σχεδιάζει την ολοκλήρωση της εξόντωσης του ποντιακού ελληνισμού. Αυτό που δεν πέτυχε το σουλτανικό καθεστώς στους πέντε αιώνες της τυραννικής διοίκησής του, το πέτυχε μέσα σε λίγα χρόνια ο Κεμάλ, εξόντωσε τον ελληνισμό του Πόντου και της Ιωνίας. Η τρομοκρατία, τα εργατικά τάγματα, οι εξορίες, οι κρεμάλες, οι πυρπολήσεις των χωριών, οι βιασμοί, οι δολοφονίες ανάγκασαν τους Έλληνες του Πόντου να ανέβουν στα βουνά οργανώνοντας αντάρτικο για την προστασία του αμάχου πληθυσμού. Τα θύματα της γενοκτονίας θα ήταν πολύ περισσότερα, αν δεν υπήρχε το επικό και ακατάβλητο ποντιακό αντάρτικο. Με την επικράτηση του Κεμάλ, οι διωγμοί συνεχίζονται με μεγαλύτερη ένταση. Στήνονται στις πόλεις του Πόντου τα διαβόητα έκτακτα δικαστήρια ανεξαρτησίας, που καταδικάζουν και εκτελούν την ηγεσία του ποντιακού ελληνισμού. Το τέλος του Πόντου πλησιάζει. Οι φωνές λιγοστεύουν. Η γενοκτονία των Ελλήνων στον Πόντο υπήρξε το αποτέλεσμα της απόφασης των Τούρκων εθνικιστών για επίλυση του εθνικού προβλήματος της Οθωμανικής Αυτοκρατορίας με τη φυσική εξαφάνιση των γηγενών εθνοτήτων. Η μοίρα αυτή απετράπη με ένα εξαιρετικά οδυνηρό τρόπο: με τις γενοκτονίες των χριστιανικών λαών, Ελλήνων και Αρμενίων, με την υποχρεωτική έξοδο όσων επιβίωσαν και με τη βίαιη τουρκοποίηση των μουσουλμανικών εθνοτήτων, όπως οι Κούρδοι, που συνέχισαν να παραμένουν στην τουρκική, πλέον, επικράτεια. Οι Έλληνες στον Πόντο ανέρχονταν σε 700.000 άτομα την παραμονή του Α’ Παγκοσμίου Πολέμου. Μέχρι το τέλος του 1923 είχαν εξοντωθεί 353.000 άτομα. Συνεργοί του Κεμάλ στις διώξεις κατά του ελληνικού στοιχείου ήταν, σε στρατηγικό επίπεδο, οι γερμανοί σύμμαχοί του και, ως εκτελεστές, οι τσέτες, ληστρικές ομάδες κυρίως κουρδικής καταγωγής, που συντάχθηκαν με τους Νεότουρκους.


text:
Το 1921 τα πολεμικά καράβια των Άγγλων, των Γάλλων και των Αμερικανών διέσχιζαν τα Στενά και τη Μαύρη θάλασσα, για να προστατέψουν τα εμπορικά τους συμφέροντα, αγκυροβολούσαν κάθε εβδομάδα στο λιμάνι της Σαμψούντας, και έκαναν πως δεν έβλεπαν ότι στα μέρη, όπου προστάτευαν τα συμφέροντα τους, οι Τούρκοι κρεμούσαν διακεκριμένους Έλληνες του Πόντου, έσφαζαν απλούς ανθρώπους μέσα στους δρόμους των μεγάλων πόλεων και των μικρών χωριών, έκαιγαν και ρήμαζαν... Η Ρωσία απείχε, για να μην παρεξηγηθεί από τους συμμάχους!
 Ακόμα μια σύσκεψη στην Νομαρχία για τον δρόμο Βάλτας - Γαργαλιάνων...
 Σύσκεψη για τον δρόμο Βάλτα - Γαργαλιάνοι έγινε σήμερα στην Νομαρχιακή Αυτοδιοίκηση Μεσσηνίας υπό την προεδρία του Αντινομάρχη κ. Στάθη Αναστασόπουλου και τη συμμετοχή του Δημάρχου Γαργαλιάνων κ. Σταύρου Καλοφωλιά, του Προέδρου του Τ.Σ. Βάλτας κ. Χαράλαμπου Πανταζή, του τοπικού συμβούλου Βάλτας κ. Πέτρου Πετρόπουλου, κι από τη Δ/νση Τεχνικών Υπηρεσιών της ΝΑΜ, ο Δ/ντής κ. Παναγιώτης Γιαννακέας και ο κ. Δημήτρης Καλδής, αλλά και ο μελετητής κ. Νίκος Αναστασόπουλος, στην οποία κατέληξαν στη διαδικασία υλοποίησης του έργου βελτίωση δρόμου Γαργαλιάνοι - Βάλτα. Ο κ. Αναστασοπουλος, δήλωσε: «Θέλω να εκφράσω την ικανοποίησή μου για την διαδικασία που θα ακολουθήσουμε από εδώ και πέρα για την υλοποίηση αυτού του έργου. Θυμίζω ότι σύμφωνα με σχετική προγραμματική σύμβαση μεταξύ ΝΑΜ & Δήμου Γαργαλιάνων, υπήρξε δημοπράτηση του έργου, η οποία όμως ακυρώθηκε ως οικονομικά ασύμφορη. Έχει γίνει, σε συνεννόηση με τη δημοτική αρχή, προεργασία από το συνεργάτη του Δήμου, μελετητή κ. Νίκο Αναστασόπουλο, ο οποίος έχει προτείνει το αντικείμενο της προγραμματικής σύμβασης να περιοριστεί στο ποσό του 1.100.000 € , ποσό το οποίο θα διατεθεί κυρίως για την κατασκευή των 2 χιλιομέτρων και 200 μέτρων από το δημοτικό διαμέρισμα Βάλτας προς τους Γαργαλιάνους, το οποίο είναι και το δυσκολότερο κομμάτι. Να θυμίσω ότι η ΝΑΜ έχει αναλάβει την υποχρέωση να συμβάλλει με το ποσό των 500.000 € για την κατασκευή αυτού του έργου, το οποίο έχει ενταχθεί στο πρόγραμμά μας. Σε αυτή τη λύση συμφωνεί και η δημοτική αρχή και ο Πρόεδρος του Τοπικού Συμβουλίου Βάλτας. Για να υλοποιηθεί όμως, θα πρέπει να ανασυνταχθεί η υπάρχουσα μελέτη και σε συνδυασμό με το χρόνο που απαιτείται, στόχος μας είναι μέσα στον Ιούλιο να δημοπρατηθεί το έργο. Βεβαίως η Δημοτική αρχή θα υλοποιήσει στη συνέχεια και το υπόλοιπο τμήμα του έργου. Να ευχαριστήσω τη δημοτική αρχή, τον Πρόεδρο του Τ.Σ. και τον τοπικό σύμβουλο Βάλτας, γι ́ αυτή τη συνεργασία που είχαμε και να διαβεβαιώσω όλους ότι αυτά που είπαμε σήμερα, θα υλοποιηθούν στην πράξη. Εξάλλου, το έργο αυτό ήταν στις προτεραιότητες του Νομάρχη και της ΝΑΜ, λόγω της σημαντικότητας του εν λόγω δρόμου, δεδομένου ότι το δ.δ. Βάλτας, είναι ένα δυναμικό χωριό με μεγάλη παραγωγή και έπρεπε να υποστηριχτούν οι κάτοικοι της ευρύτερης περιοχής». Στη συνέχεια ο κ.Καλοφωλιάς δήλωσε: «Θα ήθελα να τονίσω ότι είναι ένα πολύ σημαντικό έργο για το Δήμο Γαργαλιάνων ειδικά για το Δ.Δ. Βάλτας. Είναι ένα έργο που εδώ και πολύ καιρό το έχουμε σαν προτεραιότητα, αλλά δεν μπορούσαμε λόγω του μεγάλου του κόστους. Έστω και λίγο αργά αυτή τη


text:
στιγμή θα ξεκινήσει η υλοποίησή του. Θα ήθελα να ευχαριστήσω ιδιαίτερα το Νομάρχη Μεσσηνίας, το Νομαρχιακό Συμβούλιο και τον αντινομάρχη τον κ. Αναστασόπουλο, που συνέβαλαν πολύ και αγκάλιασαν το αίτημα αυτό και το χρηματοδοτεί η Νομαρχία με 500.000 €, που είναι μεγάλη βοήθεια για το Δήμο Γαργαλιάνων και για το Δ.Δ. Βάλτας. Θα ήθελα επίσης να ευχαριστήσω και τις Υπηρεσίες της ΝΑΜ τον κ.Γιαννακέα και τον κ.Καλδή, όπως επίσης και το συμπατριώτη μας το μελετητή τον κ.Νίκο Αναστασόπουλο, που έχει κάνει τη σχετική μελέτη, πριν εμείς γίνουμε δημοτική αρχή. Είχε δρομολογηθεί από το Δήμο από το 2001. Ήρθε τελικά η ώρα για να υλοποιηθεί, και φοβάμαι ότι θα καθυστερούσαμε κι άλλο εάν δεν υπήρχε η τόσο μεγάλη συμπαράσταση της ΝΑΜ. Γι ́ αυτό λοιπόν νιώθω πολύ ικανοποιημένος σήμερα. Ο Δήμος, από τη μεριά του θα καταφύγει και σε δανεισμό για την υλοποίηση του έργου.» Ο Πρόεδρος του Τ.Σ. Βάλτας, είπε: «Θέλω να ευχαριστήσω κι εγώ με τη σειρά μου τη ΝΑΜ και το Δήμο Γαργαλιάνων που επιτέλους ύστερα από ταλαιπωρία ετών φτάνει το έργο αυτό σε σημείο να υλοποιηθεί. Αυτό είναι ένα πάγιο αίτημα των κατοίκων της Βάλτας. Ευχαριστούμε ιδιαίτερα τη ΝΑΜ, που το χρηματοδοτεί αλλά και το Δήμο που θα συμπληρώσει το υπόλοιπο ποσό που απαιτείται, αλλά και τον μελετητή κ. Αναστασόπουλο που είχε έτοιμες τις μελέτες εδώ και αρκετά χρόνια.»
 Σχόλιο: από τα 5 χλμ κόψε, κόψε φτάσαμε στα 2,2. Να δούμε τι θα μείνει στο τέλος...
 Αύριο πληρώνει ο ΕΛΓΑ για μειωμένη παραγωγή ελιών
 Με ανακοίνωση του ο ΕΛΓΑ πληροφορεί τους ενδιαφερόμενους ελαιοπαραγωγούς ότι αύριο Τρίτη 19 Μαΐου, θα καταβάλλει αποζημιώσεις ύψους 73.882.000 ευρώ για την αποζημίωση της μειωμένης παραγωγής σε καλλιέργειες βρώσιμης και ελαιοποιήσιμης ελιάς που προκλήθηκε από αντίξοες καιρικές συνθήκες που επικράτησαν καθ’ όλη την καλλιεργητική περίοδο. Στα πλαίσια της με αριθμό 262037/29-1-09 Κοινής Υπουργικής Απόφασης και της με αριθμό 2696/4-5-2009 Απόφασης του Υπουργού Αγροτικής Ανάπτυξης και Τροφίμων κ. Σωτήρη Χατζηγάκη, την Τρίτη θα καταβληθούν από τον ΕΛ.Γ.Α. αποζημιώσεις σε 517.118 ελαιοπαραγωγούς των Νομών: Αιτωλοακαρνανίας, Αργολίδας, Αρκαδίας, Άρτας, Αττικής, Αχαΐας, Βοιωτίας, Δωδεκανήσου, Έβρου (μόνο για τη νήσο Σαμοθράκη), Ευβοίας, Ζακύνθου, Ηλείας, Ηρακλείου, Θεσπρωτίας, Καβάλας (μόνο για τη νήσο Θάσο), Κέρκυρας, Κεφαλλονιάς, Κορινθίας, Κυκλάδων, Λακωνίας, Λασιθίου, Λέσβου, Λευκάδας, Μαγνησίας, Μεσσηνίας, Πρέβεζας, Ρεθύμνου, Σάμου, Φθιώτιδας, Φωκίδας, Χανίων και Χίου. Όλες οι παραπάνω αποζημιώσεις θα καταβληθούν στους δικαιούχους παραγωγούς 32 Νομών της χώρας μέσω λογαριασμών της Α.Τ.Ε. Αναλυτικότερα στοιχεία για κάθε παραγωγό καθώς επίσης και για το ποσό της αποζημίωσης που δικαιούται υπάρχουν στην ιστοσελίδα του Οργανισμού στο διαδίκτυο, στη διεύθυνση www.elga.gr.
 Προχωρούν λιμάνι Μαράθου - γέφυρα Λαγκουβάρδου
 Συνάντηση είχαν σήμερα ο αντινομάρχης κ. Αναστασόπουλος με τον Δήμαρχο Γαργαλιάνων κ. Καλοφωλιά στην Νομαρχία όπου ο αρμόδιος αντινομάρχης ενημέρωσε το Δήμαρχο Γαργαλιάνων για τα εξής θέματα: Τις παρεμβάσεις στο λιμάνι του Μαράθου, όπου ο αντινομάρχης ενημέρωσε το Δήμαρχο ότι σήμερα η Ν.Ε ενέκρινε τους όρους διακήρυξης δημοπρασίας του έργου «αποκατάσταση ζημιών στα λιμάνια και αλιευτικά καταφύγια Κιτριών, Πεταλιδίου, Αγ. Ανδρέα, Φοινικούντας, Μαραθούπολης, Α’φάση» προϋπολογισμού 900.000 ευρώ και η δημοπράτηση θα πραγματοποιηθεί 09-06-09. Μέσα από αυτή την εργολαβία θα γίνει